Singapura rekod suhu terpanas dalam tempoh 40 tahun

Singapura mencatatkan suhu 37 darjah Celsius pada Sabtu (13 Mei) menyamai rekod untuk suhu maksimum tertinggi yang dilaporkan 40 tahun lalu, menurut laporan Bernama.

“Suhu tertinggi 37.0 darjah Celsius, tahun paling panas setakat ini yang dicatatkan di Ang Mo Kio. Ini adalah suhu maksimum harian tertinggi bagi bulan Mei, melebihi paras tertinggi sebelum ini iaitu 36.7 darjah Celsius yang direkodkan di Admiralty tahun lepas.

“Ia turut menyamai rekod 37 darjah Celsius yang kali terakhir direkodkan di Tengah pada 17 April 1983,” memetik laman Facebook rasmi Agensi Alam Sekitar Kebangsaan (NEA) republik itu.

Menurut NEA, rekod suhu Singapura bermula pada 1929.

“Keadaan panas dan kering dijangka berterusan hari ini (14 Mei). Hujan sekejap-sekejap diramal minggu depan yang boleh membantu mengurangkan suhu panas,” menurut NEA.


Mazlan Lazim Timbalan Ketua Polis Negara

Seperti dijangkakan, Pengarah Jabatan Logistik dan Teknologi Bukit Aman, Datuk Seri Mazlan Lazim dilantik sebagai Timbalan Ketua Polis Negara yang baharu berkuat kuasa hari ini.

Pelantikan Mazlan bagi mengisi kekosongan jawatan yang sebelum ini dipegang Datuk Seri Acryl Sani Abdullah Sani yang dilantik sebagai Ketua Polis Negara, 4 Mei lalu.

Sesi penyerahan jawatan itu dihadiri Menteri Dalam Negeri, Datuk Seri Hamzah Zainudin dan Acryl Sani di Kementerian Dalam Negeri (KDN), di sini.

Sebelum ini, beberapa nama yang disebut untuk mengisi kekosongan jawatan Timbalan Ketua Polis Negara, yang ditinggalkan oleh Acryl Sani.

Selain Mazlan, dua lagi nama yang disebut untuk menjawat jawatan berkenaan iaitu Pengarah Jabatan Integriti dan Pematuhan Standard (JIPS), Datuk Zamri Yahya dan Pengarah Pengurusan, Datuk Ramli Din.

Sebelum ini, timbul spekulasi siapa yang akan menggantikan tempat dikosongkan Acryl Sani bakal menggalas tugas berat membantu ketuanya mengendalikan PDRM.

Spekulasi kini berlegar di kalangan Bukit Aman. Siapakah di kalangan 10 pengarah jabatan di dalam PDRM yang bakal diangkat ke kedudukan nombor dua dalam pasukan itu. PDRM pada 1 Jun lalu melakukan rombakan pegawai kanannya yang turut membabitkan tujuh daripada 10 pengarah jabatan berkuat kuasa 1 Julai depan.

Tujuh pengarah baharu jabatan itu membabitkan:

Pengarah Cawangan Khas, Datuk Zamri Yahya;
Pengarah Jabatan Pencegahan Jenayah dan Keselamatan Komuniti, Datuk Ramli Din;
Pengarah Jabatan Keselamatan Dalam Negeri dan Ketenteraman Awam, Datuk Zainal Abidin Kassim;
Pengarah Pengurusan Bukit Aman, Datuk Zaini Jass;
Pengarah Jabatan Siasatan Jenayah, Datuk Seri Abd Jalil Hassan;
Pengarah Jabatan Integriti dan Pematuhan Standard, Datuk Azri Ahmad; dan
Pengarah Jabatan Siasatan Jenayah Komersial, Datuk Mohd Kamarudin Md Din.
Sementara, Pengarah Jabatan Siasatan dan Penguatkuasaan Trafik (JPST), Datuk Azisman Alias tidak terbabit dalam pertukaran tetapi dinaikkan pangkat dengan memangku jawatan Komisioner Polis (CP).

Tinggal dua pengarah jabatan yang tidak terbabit dalam rombakan berkenaan iaitu Pengarah Jabatan Siasatan Jenayah Narkotik, Datuk Razarudin Husain, dan Pengarah Jabatan Logistik dan Teknologi, Datuk Seri Mazlan Lazim.

Lalu spekulasi bertiup kencang ke arah kedua-duanya – Razarudin dan Mazlan.

Mazlan Lazim disebut-sebut bakal Timbalan Ketua Polis Negara


Dewan Perniagaan Melayu bidas pihak desak pengeluaran KWSP

Kerajaan digesa supaya tidak tunduk terhadap desakan individu atau parti tertentu berhubung pengeluaran Kumpulan Wang Simpanan Pekerja (KWSP).

Dewan Perniagaan Melayu Malaysia (DPMM) membidas pihak tidak bertanggungjawab yang menggunakan isu KWSP untuk meraih sokongan politik walhal langkah tersebut akan memberi masalah semasa persaraan pada masa depan nanti.

Presidennya, Abd. Halim Husin berkata, selain krisis bencana alam, krisis yang jauh lebih besar dan berupaya memusnahkan kehidupan setiap rakyat Malaysia ialah krisis kemiskinan pada usia persaraan memandangkan lebih 80 peratus pencarum aktif KWSP mempunyai baki simpanan kurang daripada RM10,000.

Ujarnya, membenarkan pengeluaran baki simpanan yang tidak seberapa untuk berdepan bencana banjir bukan sahaja akan menambah derita pencarum dengan baki simpanan yang terlalu sedikit apabila mereka bersama, tetapi tetap gagal merungkai masalah kewangan mereka hari ini seperti yang berlaku ketika i-Citra 1.0 dan i-Citra 2.0.

“Lebih memburukkan keadaan, pengeluaran tabung amanah simpanan seperti KWSP berkali-kali sebelum tiba waktu matangnya tentu akan memberi tekanan kepada KWSP untuk melabur secara lebih terancang, disamping menyukarkan mereka untuk menjanjikan pulangan yang lebih baik kepada pelabur.

“Dengan kenaikan kos sara hidup, kos penjagaan kesihatan serta purata usia yang semakin panjang, tabung simpanan KWSP adalah satu-satunya harapan buat bakal pesara yang mesti dijaga dan dipertahankan,” katanya dalam kenyataan hari ini.

Menurut Abd. Halim, bagi menangani krisis bencana alam dan pandemik Covid-19, pelbagai kaedah bantuan mesti dirancang dan dilaksanakan oleh kerajaan tanpa meletakkan beban tersebut seluruhnya kepada warganegara yang telah banyak berkorban.

DPMM berharap kerajaan akan meluluskan cadangan untuk meninggikan had bantuan pinjaman tanpa riba oleh Bank Simpanan Nasional (BSN) kepada RM25,000 bagi setiap isi rumah dan Tekun Nasional untuk menaikkan had bantuan mereka kepada RM15,000 untuk setiap peniaga yang terkesan akibat banjir.

“Bagi mendepani krisis ekonomi selepas bersara, kerajaan juga harus lebih berani untuk melaksanakan langkah-langkah yang lebih drastik seperti mewujudkan Skim Pencen Universal serta kajian semula tahap gaji nasional.

“DPMM turut mendesak kerajaan untuk menubuhkan dan menguatkuasakan program Dana Rakyat berteraskan konsep wakaf bagi membantu menyediakan modal pusingan munasabah buat usahawan yang terjejas oleh bencana dalam negara,” ujarnya.


[KEMAS KINI] Kes kematian tertinggi, 45 kluster baharu

Angka kematian akibat Covid-19 di seluruh negara dalam tempoh 24 jam sehingga 12 tengah hari tadi melonjak ke paras tertinggi apabila merekodkan 318 pesakit meninggal dunia, termasuk 62 bukan warganegara Malaysia.

Ketua Pengarah Kesihatan Tan Sri Dr Noor Hisham Abdullah dalam kenyataannya memaklumkan angka itu menjadikan jumlah keseluruhan pesakit meninggal dunia sejak awal tahun lalu meningkat kepada 11,691 kes.

Beliau berkata daripada jumlah kematian hari ini, 93 kes meninggal dunia sebelum dibawa ke hospital iaitu dikategorikan sebagai Brought In Dead (BID), yang turut membabitkan 36 individu bukan warganegara Malaysia.

Katanya dalam tempoh sama 17,687 pesakit disahkan sembuh menjadikan kumulatif kepada 1,093,503 kes berbanding jumlah kes positif sejak tahun lalu sebanyak 1,342,215 kes.

“Sebanyak 237,021 kes masih aktif, manakala 1,059 pesakit dirawat di unit rawatan rapi dengan 543 pesakit memerlukan alat bantuan pernafasan,” katanya.

Terdahulu beliau memaklumkan jumlah jangkitan Covid-19 di seluruh negara dalam tempoh 24 jam sehingga 12 tengah hari tadi melonjak lagi ke paras tertinggi iaitu sebanyak 21,668 kes. Jumlah itu termasuk, 3,316 individu bukan warganegara Malaysia.

Dr Noor Hisham juga memaklumkan daripada jumlah kes harian hari ini, sebanyak 440 kes atau 2.1 peratus terdiri daripada kategori 3, 4 dan 5, manakala sebanyak 21,228 kes (97.9 peratus) lagi adalah daripada kategori 1 dan 2.

“Secara keseluruhan, hanya 2,720 kes atau 12.6 peratus daripada jumlah kes yang dilaporkan pada hari ini telah lengkap di vaksinasi iaitu yang telah lengkap dua minggu selepas dos kedua vaksinasi,” katanya.

Mengenai kadar kebolehjangkitan beliau berkata, berdasarkan data terkini pada 11 Ogos 2021, nilai RT Malaysia adalah sebanyak 1.06.

“Negeri yang mencatatkan nilai RT yang tertinggi adalah Perlis (nilai RT 1.40) diikuti oleh Wilayah Persekutuan Kuala Lumpur dan Kelantan (masing-masing nilai RT 1.23), serta Sabah dan Pulau Pinang (nilai RT 1.16). Semua negeri mencatatkan RT melebihi 1.0 kecuali Wilayah Persekutuan Labuan dan Wilayah Persekutuan Putrajaya,” katanya.

Dr Noor Hisham juga memaklumkan 45 kluster baharu dikesan dalam tempoh itu menjadikan keseluruhannya 4,079 kluster dengan 1,281 masih aktif.

Daripada semua jumlah itu, 30 kluster membabitkan tempat kerja, komuniti (11) dan masing-masing dua kluster kumpulan berisiko tinggi di Kelantan dan Perak, dan kluster pendidikan tinggi di Selangor dan Johor.

Sembilan daripada kluster tempat kerja dilaporkan di Selangor; Johor (enam) masing-masing empat di Pulau Pinang dan Kuala Lumpur; Kelantan (tiga); Sarawak (dua); dan masing-masing satu di Pahang dan Terengganu.

Sementara itu Kelantan turut merekodkan tiga kluster komuniti; masing-masing dua di Sarawak dan Pahang; dan masing-masing satu di Johor, Negeri Sembilan, Perak dan Sabah.


KPI 100 hari PM untuk Keluarga UMNO atau Keluarga Malaysia?

Beberapa berita gembira kebelakangan ini nampaknya lebih memihak pemimpin UMNO berbanding memberikan kegembiraan kepada rakyat apabila masih tidak nampak bayang bantuan-bantuan baharu akan diberikan kepada orang ramai.

Perkembangan kes melibatkan kluster mahkamah dalam UMNO tidak disenangi rakyat, sehingga ada yang sudah mempersoalkan sama ada Perdana Menteri (PM) Datuk Seri Ismail Sabri Yaakob ini lebih mementingkan Keluarga UMNO berbanding Keluarga Malaysia yang dilaungkannya sebelum ini.

Ismail Sabri meletakkan 100 hari sebagai petunjuk prestasi utama (KPI) kepada barisan Kabinetnya, nampaknya beliau kini terlebih mencapai sasaran yang ditetapkan tersebut apabila beberapa pemimpin kanan UMNO seorang demi seorang mendapat kelonggaran atau manfaat yang lebih.

Atau adakah beliau kini ditekan kiri dan kanan oleh mereka yang dilabel sebagai Kluster Mahkamah?

Setiausaha Agung UMNO Datuk Seri Ahmad Maslan kini sudah bebas daripada pertuduhan mahkamahnya selepas membayar kompaun berjumlah RM1.1 juta dan dengan bangganya mengumumkan dirinya kini sudah suci serta bukan lagi berada dalam Kluster Mahkamah.

Terbaharu, Presiden UMNO Datuk Seri Ahmad Zahid Hamidi juga sudah berjaya mendapatkan semula pasportnya untuk mendapatkan rawatan sakit belakangnya dan disusuli pula isteri bekas PM, Datin Seri Rosmah Mansor yang turut berjaya mendapatkan semula pasportnya untuk menemani anaknya bersalin di Singapura.

Kemudiaan, suami Rosmah, Datuk Seri Najib Razak juga pada masa sama sudah memohon kepada mahkamah untuk mendapatkan kembali pasportnya.

Yang menjadi musykil, secara tiba-tiba kesemua mereka yang berada dalam Kluster Mahkamah kini serentak mendapat pasport semula selepas PM baharu yang diterajui UMNO mengambil alih kerajaan pusat.

Tidak pasti adakah semua rentetan keputusan pemulangan pasport ini secara kebetulan atau sememangnya sudah ada rundingan disebalik tabir yang tidak diketahui oleh rakyat?

Bagaimanapun, kritikan rakyat kini terhadap Ismail Sabri adakah Keluarga UMNO yang menjadi keutamaannya untuk mengekalkan sokongan menjadi PM Kesembilan atau Keluarga Malaysia yang sepatutnya beliau lebih beri keutamaan?

Namun, terserlah kelemahan Ismail Sabri dalam pentadbirannya apabila gagal meredakan suhu politik dan mengawal UMNO yang semakin saban hari dahagakan kuasa sejak berjaya mengambil alih Putrajaya.

Kemelut politik di Melaka mencerminkan kegagalan Ismail Sabri untuk mengelakkan negara sekali lagi berdepan krisis politik, sudahlah sebelum ini pertukaran PM juga dicetuskan oleh kumpulan 15 Ahli Parlimen diketuai Zahid kini kejatuhan kerajaan Melaka yang dipimpin UMNO juga berpunca daripada pemimpin mereka sendiri.

Krisis Melaka sangat memalukan UMNO apabila mereka berebut kuasa sesama sendiri sehingga mengakibatkan Dewan Undangan Negeri (DUN) terbubar dan pilihan raya negeri (PRN) terpaksa diadakan.

Adakah krisis Melaka ini juga akan menjadi kayu pengukur kepada KPI pentadbiran Ismail Sabri? Jika ia dijadikan kayu pengukur, awal-awal lagi terserlah kegagalan kerajaan pimpinan Ismail Sabri yang gagal sama sekali mengukuhkan kedudukan parti itu semula.

Sudahlah UMNO sebelum ini berpecah kepada dua kem, satu kem menyokong Tan Sri Muhyiddin Yassin dan satu lagi kem pula menyokong Zahid.

Nampaknya perpecahan dalaman UMNO sudah merebak sehingga ke negeri-negeri lain dan Melaka menjadi lokasi pertama. Khabar angin mengatakan terdapat beberapa negeri lagi yang bakal berdepan situasi sama di Melaka, ia hanya menunggu masa sahaja untuk runtuh.

Namun, tidak dinafikan aura Zahid nampaknya lebih berkuasa dan berpengaruh, mana tidaknya, senario sama dicetuskan beliau di peringkat pusat kini sudah diikuti oleh pemimpin UMNO di negeri-negeri. Ternyata anak murid Ketua Pembangkang Datuk Seri Anwar Ibrahim itu masih berbisa.

Lebih jelas lagi, Ismail Sabri kini seakan PM yang tidak mempunyai pengaruh dan sekadar menjadi pak turut kepada Presiden UMNO, semua perkara mahu dituruti walaupun ia sepatutnya tidak wajar berlaku.

Sebagai contoh di Melaka, Ismail Sabri seakan terpaksa tunduk dengan kehendak Zahid yang mahu PRN diadakan walaupun langkah tersebut pastinya akan mengakibatkan rakyat lebih membenci UMNO yang tidak habis-habis mencetuskan huru-hara politik di Malaysia.

Tiada pilihan untuk Ismail Sabri selain patuh kepada Zahid yang merupakan Presiden parti, namun kehebatan Zahid pastinya didambakan ahli-ahli UMNO untuk membawa kemenangan besar kepada parti sama ada dalam PRN mahupun pilihan raya umum nanti.

Bagi menjamin survival dan kemenangan besar UMNO, Zahid perlu dikekalkan sebagai Presiden parti kerana ketokohan dan kegarangannya mampu menyuntik semangat untuk rakyat terus menyokong parti keramat orang Melayu tersebut.

Semestinya, KPI Ismail Sabri kini sudah mencapai tahap terbaik apabila Keluarga UMNO kini sudah mendapat keselesaan, bagi Keluarga Malaysia pula sama-samalah kita nantikan sekiranya terdapat berita baik dalam Belanjawan 2022 nanti.


PRN: PH Pulau Pinang bahagi kerusi sesama sendiri, BN kemudiaan

Pembahagian kerusi di Pulau Pinang akan dibuat sesama parti komponen dengan Pakatan Harapan (PH) terlebih dahulu.

Selepas selesai pembahagian kerusi dengan DAP, PKR dan Amanah baharu kemudiaan ia akan dibincangkan dengan UMNO-Barisan Nasional (BN), kata Pengerusi PH negeri, Chow Kon Yeow.

Mesyuarat pembahagian kerusi sesama parti dalam PH diadakan petang ini, ia antara lain akan turut membincangkan pelbagai isu termasuk berhubung agihan kerusi.

Beliau berkata, sejurus keputusan muktamad diambil melalui mesyuarat petang ini, baharulah perbincangan dengan BN yang mana rundingan membabitkan kedua-dua pihak itu dijangka diadakan minggu hadapan.

“Kita akan adakan mesyuarat petang ini dengan harapan dapat memuktamadkan keputusan bagi PH sebelum ia dibawa untuk rundingan dengan BN dan UMNO.

“Muktamad dari segi apa, ia adalah berkenaan kerusi apa yang kita mahu tanding dan isu-isu lain yang dibangkitkan,” katanya dipetik laporan BH.

Terdahulu, beliau ditemui pada Majlis Rumah Terbuka Aidilfitri di Taman Tangling hari ini.

Ditanya apakah parti komponen BN akan turut serta dalam rundingan itu nanti, Kon Yeow berkata beliau difahamkan ada yang akan hadir berdasarkan senarai dikemukakan kepada pihak PH.

“Sebenarnya (kehadiran parti komponen BN) perlu diuruskan parti itu sendiri, tetapi daripada senarai dikemukakan rombongan UMNO itu ada pemimpin BN.

Media sebelum ini melaporkan Kon Yeow yang juga Ketua Menteri berkata, perjumpaan PH hanya akan berlangsung dengan pemimpin UMNO dan bukannya dengan parti komponen BN lain.

Ini kerana permohonan mesyuarat hanya diterima daripada UMNO Pulau Pinang sahaja ketika ini.

Dalam pada itu, Naib Presiden MCA, Datuk Tan Teik Cheng, dilapor berkata rundingan agihan kerusi dengan PH bagi menghadapi PRN di Pulau Pinang mesti membabitkan semua parti komponen BN.

Katanya, tindakan mengenepikan parti komponen dalam rundingan itu tidak selaras semangat Kerajaan Perpaduan.

PRN kali ini membabitkan enam negeri iaitu Kedah, Pulau Pinang, Negeri Sembilan, Selangor, Kelantan dan Terengganu yang tidak membubarkan Dewan Undangan Negeri (DUN) pada Pilihan Raya Umum ke-15 (PRU-15) lalu.

Pulau Pinang mempunyai 40 kerusi DUN dan pada PRU-14 lalu, PH memenangi 37 kerusi termasuk kerusi DUN daripada calon Bersatu yang ketika itu masih menjadi sebahagian daripada PH.

BN pula hanya menang dua kerusi DUN iaitu Sungai Dua dan Permatang Berangan, manakala PAS mempunyai satu kerusi iaitu Penaga.


Bantu Saifuddin dapat kerja, bila Rafizi baik dengan Guan Eng?

Bagaimana Rafizi Ramli boleh mendakwa dirinya membantu mendapatkan kerja sebagai Penasihat Strategik Ketua Menteri Pulau Pinang walhal tidak mempunyai hubungan baik dengan Lim Guan Eng, soal Datuk Seri Saifuddin Nasution Ismail.

Setiausaha Agung PKR itu menyifatkan dakwaan Rafizi yang juga pesaingnya bagi jawatan Timbalan Presiden sebagai tidak munasabah sama sekali, malah tidak mengetahui kewujudan kertas kerja yang didakwa oleh bekas Ahli Parlimen Pandan itu.

“Guan Eng mempelawa saya untuk berkhidmat di sana dan dilantik sebagai Penasihat Strategik Ketua Menteri bagi memperbetulkan persepsi masyarakat terutamanya berkaitan isu Melayu dan Islam terhadap kerajaan negeri itu.

“Saya kurang pasti kertas kerja apa yang disebut Rafizi yang memberikan saya jawatan di Pulau Pinang.

“Paling saya ingat Rafizi tidak pernah mempunyai hubungan baik dengan Lim Guan Eng, apa lagi untuk mencadangkan pelantikan saya melalui kertas kerja kepada kerajaan negeri,” balas Saifuddin terhadap kenyataan Rafizi sebelum ini.

Terdahulu media melaporkan, Rafizi mendakwa telah mengemukakan kertas kerja kepada kerajaan Pulau Pinang pada 2017 untuk melantik Saifuddin Nasution sebagai penasihat strategik kepada Guan Eng yang merupakan Ketua Menteri ketika itu.

Rafizi turut mendakwa, faktor beliau ‘bercuti’ daripada arena politik adalah kerana membantu Saifuddin Nasution yang dikatakan ‘hilang kerja’ selepas tewas pada Pilihan Raya Umum ke-13 (PRU-13).

Dalam pada itu Saifuddin menjelaskan, beliau telah memenuhi jemputan syarahan beberapa pertubuhan masyarakat sivil dan institusi pendidikan di Jakarta, Indonesia untuk membiayai keperluan seisi keluarga setelah kalah pada PRU-13.


Sudah lah tak pakai baju lokap, majikan Cina tak mengaku bersalah

Sudah lah menerima layanan istimewa tidak memakai baju lokap, majikan Cina yang memukul dua pengawal peribadi kerana berpuasa membuat pengakuan tidak bersalah pula terhadap lima pertuduhan di Mahkamah Majistret Klang hari ini.

Chung Chee Yang, 43, membuat pengakuan tersebut di hadapan Majistret P. Sarulatha.

Menurut kertas kes pertuduhan, tertuduh pada 13 April 2021 di antara 10.30 malam hingga 11.30 malam di luar halaman rumah di Jalan Batu Nilam 9, Bandar Bukti Tinggi, Klang telah menakutkan Mohd Azminizam Zulkepli, 44, melalui ugutan kecederaan parah dengan mengacukan sepucuk pistol ke arahnya.

Kes disiasat mengikut Seksyen 506 Kanun Keseksaan dan boleh dihukum di bawah seksyen yang sama.

Bagi pertuduhan kedua, beliau didakwa bersubahat dengan pembantu peribadinya, Choo Hin Voon, 43, dengan mengarahkannya untuk sengaja menyebabkan kecederaan terhadap Ahmad Samsuri Zailani, 27, dengan menggunakan senjata iaitu sebatang rotan.

Kes disiasat di bawah Seksyen 109 Kanun Keseksaan dibaca bersama dengan Seksyen 324 Kanun Keseksaan.

Bagi pertuduhan ketiga, Chung didakwa bersubahat dengan Hin Voon dengan mengarahkannya untuk sengaja menyebabkan kecederaan terhadap seorang lagi pengawal peribadi, Mohd Azminizam dengan menggunakan senjata iaitu sebatang rotan.

Pertuduhan ketiga ini disiasat mengikut Seksyen 109 Kanun Keseksaan dibaca bersama dengan Seksyen 324 Kanun Keseksaan.

Pertuduhan keempat, Chung disiasat di bawah Seksyen 298 Kanun Keseksaan dan boleh dihukum di bawah Seksyen yang sama kerana perkataan-perkataan dengan niat yang disengajakan untuk melukakan perasaan keagamaan terhadap Mohd Azminizam dan Ahmad Samsuri.

Manakala pertuduhan kelima pula Chung didakwa pada 13 April 2021 di antara 10.30 malam hingga 11.30 malam di luar halaman rumahnya dengan sengaja menyebabkan kecederaan ke atas Mohd Azminizam.

Pertuduhan kelima ini disiasat di bawah 323 Kanun Keseksaan.

Timbalan Pendakwaraya, Asyraf Ashyari Kamaruzaman dan Mohd Fakhrurrazi Ahmad menawarkan jaminan RM200,000 bagi setiap pertuduhan, pasport diserahkan kepada mahkamah dan syarat tambahan perlu melaporkan diri di balai polis terdekat.

Namun, peguam tertuduh meminta jaminan dikurangkan kerana tertuduh tidak akan melarikan diri kerana mempunyai perniagaan dan membesar di Klang, selain mempunyai tanggungan besar dengan 30 pekerja.


Tak perlu bubar Parlimen, kerajaan stabil: Annuar Musa

Kerajaan pimpinan Perdana Menteri Datuk Seri Ismail Sabri Yaakob merupakan sebuah kerajaan yang stabil hasil dukungan semua pihak termasuk pembangkang, kata Menteri Komunikasi dan Multimedia Tan Sri Annuar Musa.

Justeru, beliau berkata tiada keperluan mendesak ketika ini untuk membubarkan Parlimen bagi membolehkan Pilihan Raya Umum Ke-15 (PRU15) dilaksanakan, lapor Bernama.

“Soal pembubaran ini kalau kita tengok pilihan raya umum sebelum ini pun bukan berdasarkan desakan. Kabinet kena buat keputusan kalau rasa dapat mandat serta rasa dah cukup masa nak bubar, Kabinet serta Perdana Menteri cuma boleh menasihatkan namun Yang di-Pertuan Agong yang mempunyai kuasa mutlak.

“Setakat ini, Yang di-Pertuan Agong titah kita (kerajaan) suruh kerja, Yang di-Pertuan Agong tidak titah kita (kerajaan) suruh ‘politiking’ malah Yang di-Pertuan Agong sebut kurangkan ‘politiking.’ Kerajaan ini akan junjung titah Yang di-Pertuan Agong,” katanya pada sidang media selepas menghadiri Majlis Perjumpaan Khas Bersama Warga Jabatan Penerangan Kelantan hari ini.

Mengulas lanjut, Ahli Parlimen Ketereh itu berkata kerajaan pimpinan Perdana Menteri ketika ini mahu terus memberi tumpuan melaksanakan banyak agenda kepada rakyat.

“Tetapi cuba digambarkan kerajaan ini tidak stabil, kerajaan ini perlu dibubarkan, adakan pilihan raya umum dan sebagainya sedangkan ini dua dunia berbeza, ini adalah sebuah kerajaan yang cukup stabil.

“Jangan lupa kerajaan ini turut ditadbir berasaskan memorandum persefahaman (MoU) di antara kerajaan dan pembangkang, MoU tentang kestabilan dan transformasi,” katanya.


Takiyuddin jalani kuarantin kendiri, tak hadir sesi Dewan Rakyat

Menteri Tenaga dan Sumber Asli Datuk Seri Takiyuddin Hassan mengesahkan sedang menjalani kuarantin kendiri di kediamannya setelah disahkan sebagai kontak rapat kepada individu positif Covid-19 dan tidak dapat menghadiri sidang Dewan Rakyat yang bermula semalam.

Menerusi satu kenyataan hari ini, beliau memaklumkan bagaimanapun hasil dua ujian RT-PCR yang dilaksanakan masing-masing pada 10 dan 13 Sept lepas, adalah negatif.

“Namun saya masih perlu jalani kuarantin kendiri hingga 20 Sept.

“Ia sebagai mematuhi peraturan kesihatan dan prosedur operasi standard yang ditetapkan bagi individu yang menjadi kontak rapat pesakit Covid-19,” kata kenyataan itu.

Dalam pada itu, Takiyuddin juga berkata perlu berehat sepanjang minggu ini atas nasihat Kementerian Kesihatan Malaysia (KKM).

“Berikutan itu, saya tidak dapat menghadiri Istiadat Pembukaan Penggal Keempat Parlimen ke-14 yang berlangsung semalam dan Persidangan Dewan Rakyat sepanjang minggu ini serta tidak dapat menjalankan tugas rasmi secara fizikal,” katanya.

Beliau berkata bagaimanapun tanggungjawab dan amanah akan dilaksanakan secara dalam talian sepanjang tempoh kuarantin.


MUDA umum 3 calon, Syed Saddiq tak pasti kerana kes pecah amanah

Ikatan Demokratik Malaysia (MUDA) malam ini (29 Oktober 2022), mengumumkan calon parti itu yang akan bertanding di tiga kerusi Parlimen di Pulau Pinang, Selangor dan Johor pada Pilihan Raya Umum Ke-15 (PRU-15), 19 November depan.

Tiga calon itu adalah Daniel Abdul Majid yang akan bertanding di Parlimen Kepala Batas; Siti Rahayu Baharin (Tanjung Karang); dan Lim Wei Jiet (Tanjung Piai).

Semua calon berkenaan diumumkan oleh Timbalan Presiden yang juga Pengarah Pilihan Raya MUDA, Amira Aisya Abd Aziz.

Bagaimanapun, Presiden MUDA Syed Saddiq Syed Abdul Rahman yang juga penyandang kerusi Parlimen Muar, akan membuat pengumuman Rabu ini sama ada akan bertanding atau tidak.

Ia susulan isu moral setelah beliau diperintah oleh Mahkamah Tinggi Kuala Lumpur membela diri terhadap empat pertuduhan, termasuk pecah amanah, dana berjumlah RM1 juta.

Penyandang kerusi Parlimen Muar, Syed Saddiq Syed Abdul Rahman diarah Mahkamah Tinggi Kuala Lumpur untuk membela dirinya atas empat pertuduhan, termasuk pecah amanah dana berjumlah RM1 juta.

Pesuruhjaya Kehakiman Datuk Azhar Abdul Hamid mendapati pendakwaan berjaya membuktikan wujud kes prima facie terhadap Syed Saddiq, yang juga bekas Ketua Armada Bersatu, kerana terlibat dalam pecah amanah ketika memegang jawatan dalam parti lamanya sebelum ini. https://www.agendadaily.com/isu-semasa/pendakwaan-berjaya-buktikan-kes-prima-facie-syed-saddiq-kena-bela-diri/

Amira Aisya berkata, ada beberapa lagi kerusi yang akan ditandingi parti itu pada PRU-15 dan pengumuman terbabit akan dibuat dalam tempoh terdekat.

“Semua kerusi yang bakal ditandingi MUDA adalah kawasan di luar bandar…. tidak ada satu pun kerusi bandar, tidak ada satu pun kerusi mudah, semua kerusi yang akan ditandingi bakal membabitkan pertembungan dengan penyandang berstatus menteri,” katanya.

Beliau berkata, parti itu juga akan menggunakan logo sendiri, tetapi berkongsi manifesto dengan Pakatan Harapan (PH).


Harga minyak masak dijangka turun tak lama lagi: Nanta

Susulan penurunan harga minyak masak mentah daripada RM7,000 satu metrik tan kepada RM3,600 minggu ini, kerajaan menjangkakan harga minyak masak dalam botol juga turun tidak lama lagi.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata dalam pada itu, strategi dalam menangani inflasi dan kos sara hidup yang dilaksanakan dengan bekerjasama erat bersama Pasukan Khas Jihad Menangani Inflasi juga telah menampakkan hasil terutamanya berkaitan isu ayam dan telur.

“Strategi lima serampang yang kita laksanakan adalah kawalan harga barang keperluan asas menerusi subsidi bersasar; libat urus berterusan bersama pemain industri bagi menstabilkan harga dan peningkatan penguatkuasaan melalui kolaborasi dengan semua agensi penguatkuasaan untuk mengurangkan ketirisan terutama barang bersubsidi.

“Selain itu, strategi lain adalah dengan memperluaskan Program Jualan Keluarga Malaysia (PJKM) meliputi 613 kawasan Dewan Undangan Negeri dalam usaha mengurangkan bebanan kos sara hidup rakyat melalui tawaran barangan asas yang murah sehingga 20 peratus berbanding harga di pasaran setempat,” katanya.

Strategi terakhir termasuk advokasi perubahan kecil terhadap gaya hidup pengguna untuk mempengaruhi permintaan dan seterusnya harga barangan di pasaran tempatan, katanya kepada pemberita selepas perhimpunan bulanan kementerian itu hari ini.

Nanta berkata KPDNHEP akan meneruskan strategi lima serampang ini dalam menangani inflasi dan kos sara hidup yang sedang dihadapi negara dan rakyat ketika ini.

“Melalui sesi libat urus dengan pemain industri bersama kementerian lain termasuk Pasukan Khas Jihad Menangani Inflasi juga kami sudah bincang, memang sesi libat urus ini kami yakin akan beri kesan penurunan pada harga minyak masak dan barangan keperluan lain,” katanya.

Dalam pada itu, Nanta berkata sehingga kini jualan Perdagangan Borong dan Runcit Malaysia telah mencatatkan rekod baharu pada Mei 2022 dengan pertumbuhan 19.9 peratus tahun ke tahun berjumlah RM129.8 bilion seperti diumumkan Jabatan Perangkaan Malaysia.

“Sehubungan itu, KPDNHEP telah menilai semula semua inisiatif dan program kementerian berimpak tinggi agar pemulihan ekonomi negara menerusi perdagangan dalam negeri dan pendayaupayaan pengguna terus berjalan seperti dirancang,” katanya.

Terdahulu, Nanta dalam ucapannya berkata insentif pengurangan kompaun menerusi Akta Syarikat 1965 (Akta 125) yang dilaksanakan bagi tempoh bermula 1 Mac 2022 hingga 30 Jun 2022 akan dilanjutkan untuk empat bulan lagi.

“Menyelami kesukaran komuniti perniagaan yang rata-rata masih bergelut untuk kembali bangkit daripada kesan pandemik COVID-19, SSM mengambil langkah melanjutkan insentif ini untuk empat bulan lagi berkuat kuasa mulai 1 Julai 2022 hingga 31 Okt 2022.

“Bersandarkan insentif ini, syarikat dan pengarah syarikat layak mendapat pengurangan 90 peratus daripada nilai asal kompaun yang ditawarkan mengikut Akta 125. Mengikut rekod semasa, sebanyak 1,578 syarikat menikmati pengurangan kompaun sejak inisiatif ini diperkenalkan,” katanya. – Bernama


Covid-19: UK catat kematian terkumpul lebih 150,000 kes

Angka kematian rasmi United Kingdom (UK) akibat pandemik Covid-19 meningkat melebihi 150,000 individu pada Sabtu, susulan lonjakan kes yang disebabkan oleh varian Omicron.

Kira-kira 313 kematian dalam tempoh 28 hari selepas ujian positif Covid-19 dilaporkan pada Sabtu, menjadikan kumulatif kematian sejak awal pandemik kepada 150,057 kes

“Covid-19 telah membawa kesan buruk kepada negara kita dan hari ini jumlah kematian yang direkodkan telah mencecah 150,000,” kata Perdana Menteri Boris Johnson dalam satu kenyataan.

“Cara kita untuk keluar daripada wabak ini adalah semua orang mendapatkan suntikan penggalak atau dos pertama atau kedua jika mereka belum melakukannya.”

Britain menyaksikan lonjakan kes yang dikaitkan dengan varian Omicron dalam beberapa minggu kebelakangan ini, walaupun kadar kematian lebih rendah berbanding semasa gelombang jangkitan sebelumnya.

Kerajaan UK memberi tumpuan untuk memperluaskan pemberian dos penggalak – yang telah menjangkau lebih daripada 60 peratus penduduknya – dan bukannya mengambil langkah penutupan atau ‘lockdown’ sebagaimana dilakukan pada awal pandemik.

Kira-kira 1.227 juta individu diuji positif Covid-19 sepanjang tujuh hari lalu, 11 peratus lebih tinggi daripada minggu sebelumnya, manakala jumlah kematian mingguan meningkat 38 peratus pada minggu sebelumnya pada 1,271.

Terdapat tanda-tanda jumlah kes baharu mungkin memuncak, dengan 146,390 kes baharu dilaporkan pada Sabtu, turun daripada rekod 218,724 yang dicatat pada 4 Januari.

Jumlah kematian terkumpul akibat Covid-19 di UK adalah yang kedua tertinggi di Eropah, di belakang Russia.

Tetapi Amerika Syarikat, Itali, Belgium dan beberapa negara di Eropah timur mempunyai kadar kematian yang lebih tinggi.

Kadar kematian Britain adalah tujuh peratus lebih tinggi daripada purata Kesatuan Eropah, menurut angka yang dikumpulkan oleh Our World in Data. – Reuters


China arah 13 juta penduduk tinggal di rumah, kenakan ‘total lockdown’

China mengarahkan kira-kira 13 juta penduduk bandar Xi’an duduk di rumah berkuat kuasa hari ini, dalam apa yang dilihat sebagai penutupan penuh atau ‘total lockdown’, sambil secara mendadak memperketatkan kawalan perjalanan untuk menangani wabak Covid-19 yang semakin meningkat.

Tatkala Beijing bersiap sedia untuk menjadi tuan rumah Sukan Olimpik Musim Sejuk 2022 pada Februari, China berada dalam keadaan berjaga-jaga ketika usaha memerangi wabak Covid-19 di beberapa bandar dilaksanakan.

Xi’an – bandar utama wilayah Shaanxi di utara China – melaporkan 52 kes baharu Covid-19 hari ini, menjadikan jumlah keseluruhannya sejak 9 Disember lalu sebanyak 143 kes.

Mulai tengah malam Khamis, hanya seorang wakil isi rumah dibenar keluar setiap dua hari sekali untuk membeli barang keperluan, sementara yang lain diarah berada di rumah, kecuali untuk kecemasan, kata pentadbiran bandar itu menerusi media Weibo, hari ini.

Penduduk tidak boleh meninggalkan bandar melainkan perlu, kata kenyataan itu sambil menambah bahawa mereka yang ingin keluar perlu memberikan bukti ‘keadaan khas’ dan memohon kelulusan.

Perintah itu dibuat sehari selepas bandar itu mula menjalankan ujian saringan ke atas semua 13 juta penduduknya.

Stesen bas jarak jauh ditutup dan pihak berkuasa telah menyediakan pusat pemeriksaan kawalan penyakit di lebuh raya keluar dari Xi’an, kata notis kerajaan.

Lebih 85 peratus penerbangan ke dan dari lapangan terbang utama di bandar itu telah dihentikan, menurut VariFlight, laman sesawang penjejak penerbangan.

Di dalam bandar, kapasiti penumpang bas dan kereta api telah dikurangkan, sementara semua sekolah ditutup.

Semua perniagaan dan kemudahan awam tidak penting selain pasar raya, kedai serbaneka dan institusi perubatan telah diarah tutup, manakala kerajaan tempatan menggesa majikan membenarkan orang ramai bekerja dari rumah, lapor CCTV.

Mesyuarat berskala besar serta aktiviti di taman awam telah digantung, manakala muzium yang menempatkan ‘Tentera Terracotta’ yang terkenal di dunia – makam maharaja pertama China yang berusia 2,000 tahun – ditutup sehingga ke satu tempoh yang akan diberitahu kelak.

China – negara pertama Covid-19 dikesan – mengambil langkah tegas, termasuk memperketatkan sempadannya dan mengenakan tempoh kuarantin yang panjang, dalam usaha menjadikan negara itu sifar Covid-19.

Malah, tindakan sekatan serta-merta akan dikenakan sekiranya sesuatu lokaliti mengesan satu kes.

Terdahulu, bandar selatan Dongxing mengarahkan 200,000 penduduknya duduk di rumah mulai Selasa lalu setelah satu kes Covid-19 dikesan. – Agensi


Anwar, Nik Abduh hanya ‘ngeteh’

Pertemuan bekas ahli Parlimen Bachok, Nik Mohamad Abduh Nik Abdul Aziz dengan Perdana Menteri, Datuk Seri Anwar Ibrahim yang juga Pengerusi pakatan Harapan (PH) di Kelantan yang tular sebelum ini bukan bermotifkan politik.

Laporan Sinar Harian yang memetik sumber berkata pertemuan itu lebih kepada ‘ngeteh’ selain meraikan kedatangan pemimpin nombor satu negara ke negeri itu.

“Dia (Anwar) mari rumah kita, ada peluang nak jumpa, dia (Anwar) bagi peluang nak jumpa, kita jumpa.

“Tiada kaitan langsung dengan PRN. Tiada…percayalah,” katanya ketika dihubungi pada Sabtu.

Anwar kini di Kelantan bagi menghadiri Majlis Rumah Terbuka Malaysia Madani.

Menyentuh soal kehadiran Nik Omar yang dilihat turut ada dalam pertemuan itu, sumber memberitahu perkara tersebut hanyalah kebetulan.

“Apa yang berlaku hanyalah kebetulan…ketika Nik Abduh bertemu dengan perdana menteri, abangnya (Nik Omar turut) ada bersama.

“Bila masa mereka bergaduh? Adik-beradik tidak pernah bermusuh. Biasalah kalau komen politik,” kata sumber itu.

Sebelum ini tular gambar Nik Abduh bersama Anwar ditemani isteri, Datuk Seri Wan Azizah Wan Ismail serta Nik Omar dan penceramah bebas, Wan Ji Wan Hussin.

Pada Pilihan Raya Umum ke-15 (PRU-15) lalu, PAS menggugurkan Nik Abduh sebagai dan kerusi Parlien Bachok diberikan kepada Setiausaha Politik Tan Sri Abdul Hadi Awang, Muhamad Shahir Che Sulaiman.

Nik Omar dan Nik Abduh dilihat tidak sehaluan selepas Nik Omar menyertai parti lawan, Amanah serta bertanding atas tiket parti Oren itu yang turut tidak direstui ibu mereka.


PAU 2023: Tak dijemput, DAP hormati keputusan Pemuda UMNO

DAP menghormati keputusan Pemuda UMNO yang dilaporkan tidak akan menjemput wakil parti lain dalam kerajaan perpaduan bagi menghadiri persidangan pergerakan itu, minggu depan.

Setiausaha Publisiti Kebangsaan DAP Teo Nie Ching berkata setiap sayap parti mempunyai pendekatan, pandangan dan kaedah berbeza yang perlu difahami dalam gabungan tersebut.

“Apa juga keputusan yang dibuat UMNO mahupun sayap Pemuda, Puteri dan Wanita, kami sebagai rakan dalam kerajaan perpaduan terima dan hormati. Itu adalah hak UMNO.

“Sekiranya dijemput, kami ucapkan terima kasih namun tidak akan berkecil hati jika tiada undangan kerana itu adalah hak mereka sebagai penganjur dan mungkin ada faktor-faktor tertentu,” katanya kepada pemberita selepas menonton filem Polis Evo 3 bersama komuniti polis Kulai di Kulai, hari ini.

Timbalan Menteri Komunikasi dan Digital yang juga Naib Pengerusi DAP Johor itu berkata paling penting adalah komitmen yang tinggi oleh Presiden UMNO Datuk Seri Ahmad Zahid Hamidi dalam kerajaan perpaduan bagi mengukuhkan gabungan itu.

Jumaat lepas, Ketua Pemuda UMNO Dr Muhamad Akmal Salleh dilapor berkata sayap itu tidak akan menjemput wakil mana-mana parti dalam kerajaan perpaduan ke perhimpunan sayap berkenaan sempena Perhimpunan Agung UMNO 2023 pada 7 hingga 10 Jun ini.

Dr Muhamad berkata keputusan itu diambil secara sebulat suara menerusi undian oleh semua barisan exco dan ketua pemuda UMNO negeri. – Bernama, 4 Jun, 2023.


Pegawai kanan polis dipenjara 10 tahun, denda RM42 juta

Mahkamah Rayuan hari ini menjatuhkan hukuman penjara 10 tahun dan denda RM42 juta ke atas seorang pegawai kanan polis atas lapan kesalahan pengubahan wang haram berjumlah RM3.35 juta.

Tiga hakim Mahkamah Rayuan Datuk Has Zanah Mehat, Datuk Nordin Hassan dan Datuk Hashim Hamzah yang bersidang hari ini, membenarkan rayuan pihak pendakwaan bagi meningkatkan lagi hukuman penjara yang sebelum ini telah dijatuhkan terhadap DSP Mohd Ismail Syed Merah, menurut laporan Bernama.

Mahkamah Tinggi Johor Bahru pada 2020, menjatuhkan hukuman penjara empat tahun kepada Mohd Ismail, 59.

Mahkamah juga membenarkan rayuan pendakwaan untuk mengenakan denda berjumlah RM42 juta ke atas Mohd Ismail dan jika gagal dibayar, dipenjara 48 bulan.

Sementara itu mahkamah juga menolak rayuan Mohd Ismail untuk mengugurkan pensabitan kesalahan dan hukuman penjara yang telah dikenakan ke atasnya.

Dalam keputusan sebulat suara itu, Hakim Nordin berkata mahkamah mengenakan hukuman tambahan terhadap Mohd Ismail itu bagi mencerminkan betapa seriusnya kesalahan beliau itu.

Beliau berkata Hakim Mahkamah Tinggi adalah betul dalam mendapati bahawa wang yang dirampas daripada rumah Mohd Ismail, diperoleh daripada aktiviti haram.

Tambah beliau, Mohd Ismail sebagai seorang pegawai polis yang diamanahkan untuk menegakkan undang-undang telah mengkhianati amanah itu dan melindungi operator judi haram.

Hakim Nordin berkata adalah munasabah untuk membuat kesimpulan bahawa wang RM1.2 juta dan 8,178,000 rupiah yang ditemui dalam beberapa kotak di rumah Mohd Ismail adalah wang, antara lain daripada dua operator aktiviti perniagaan judi haram untuk beliau (Mohd Ismail) tidak mengambil sebarang tindakan ke atas aktiviti judi haram itu.

“Gajinya sebagai seorang pegawai polis hanyalah RM6,000 sebulan dan dibayar ke dalam akaunnya dan bagaimana beliau boleh menyimpan sejumlah wang yang banyak itu,” katanya.

Mohd Ismail didakwa dengan lima pertuduhan pertama iaitu menggunakan wang yang hasil aktiviti haram, masing-masing melibatkan RM10,143.37; RM40,000; RM6,283.09; RM993,716.91 dan RM500,000, untuk membeli dan menambah pelaburan dalam Pelan Perlindungan Insurans Takaful Life dan Pelan TakafulLink yang didaftarkan di atas namanya serta anak kandung, Nur Aqillah Mohd Ismail.

Dua pertuduhan lain pula berkaitan melakukan pengubahan wang haram RM499,620 dan RM29,950 menggunakan akaun pihak ketiga milik Tan Kim Tee.

Mohd Ismail didakwa melakukan kesalahan itu antara 4 Sept 2014 hingga 28 Dis 2015 di tiga lokasi berlainan iaitu di bangunan MAA Takaful, Jalan Tun Razak di sini serta dua bank, masing-masing RHB dan CIMB di Jalan Rahmat dekat Batu Pahat.

Beliau dituduh dengan lapan pertuduhan memiliki RM1.27 juta dan 8,178,000 rupiah di rumahnya yang diperolehi menerusi aktiviti haram.

Pada 2019, Mahkamah Sesyen Johor Bahru melepas dan membebaskan Ismail daripada semua pertuduhan berkenaan. Bagaimanapun pada 2020 Mahkamah Tinggi mendapati beliau bersalah atas semua kesalahan dan menjatuhkan hukuman penjara empat tahun untuk setiap kesalahan dan dikenakan secara serentak.

Ismail akan memulakan hukuman penjara dua tahunnya untuk pertuduhan ketiga dan keempat selepas beliau melengkapkan hukuman penjara selama setahun, untuk pertuduhan pertama dan keduanya.

Bagi pertuduhan kelimanya Mohd Ismail dijatuhkan hukuman penjara dua tahun dan dua tahun lagi untuk pertuduhan keenam. Beliau dikenakan hukuman penjara setahun untuk pertuduhan ketujuh dan dua tahun unuk pertuduhan kelapan.

Kesemua hukuman untuk pertuduhan itu dikenakan secara berturut-turut dan bermula selepas Mohd Ismail melengkapkan hukuman penjara untuk pertuduhan ketiga dan keempat.

Mahkamah mengenakan Mohd Ismail denda RM5 juta atau penjara enam bulan untuk setiap satu daripada tujuh pertuduhan dan denda RM7 juta atau penjara enam bulan untuk pertuduhan kelapan.

Mohd Ismail diwakili pasukan peguam diketuai Datuk Wan Azmir Wan Majid, manakala pendakwaan dijalankan Timbalan Pendakwa Raya Datuk Mohd Dusuki Mokhtar dan Mohd Fairuz Johari.


Selangor benar saf solat rapat, kehadiran ikut protokol vaksin

Jabatan Agama Islam Selangor (JAIS) memaklumkan saf solat di masjid, surau dan musolla di seluruh negeri itu boleh dirapatkan bermula 1 April 2022, dengan mematuhi syarat ditetapkan Kementerian Kesihatan (KKM).

Pengarah JAIS Datuk Mohd Shahzihan Ahmad berkata ketetapan baharu itu diperkenankan Sultan Selangor setelah berunding dengan beberapa pihak, termasuk Jabatan Kesihatan Selangor, dan Ahli Dewan di-Raja.

“Baginda telah berkenan membuat penelitian dan memperhalusi beberapa perkara penting, terutama langkah yang perlu diambil untuk mengelakkan kesan mendalam akibat jangkitan Covid-19,” katanya dalam kenyataan hari ini.

Mohd Shahzihan berkata jemaah dikehendaki mematuhi beberapa ketetapan yang telah ditetapkan seperti:

Menurutnya Sultan Selangor juga berkenan Solat Tarawih pada Ramadan akan datang dikekalkan dengan 20 rakaat.

Katanya, semua aktiviti lain melibatkan masjid, surau dan musolla serta aktiviti sepanjang Ramadan di seluruh negeri boleh dilaksanakan seperti biasa.

Menurutnya Sultan Selangor bagaimanapun masih bimbang kerana penularan wabak Covid-19 di Selangor masih tinggi dengan jumlah kematian sehingga 19 Mac lalu mencecah 10,413 kes dengan lebih 50 peratus melibatkan orang Melayu.

“Satu ketetapan secara lebih terperinci mengenai perkara itu untuk dikuatkuasakan pada 1 April 2022 akan dikeluarkan oleh JAIS kepada pentadbir masjid, surau dan musolla di seluruh Selangor,” katanya.


Bekas Menteri Kewangan II enggan campur urusan 1MDB: Saksi kes Najib

Mahkamah Tinggi Kuala Lumpur hari ini diberitahu bahawa bekas Menteri Kewangan II Datuk Seri Ahmad Husni Hanadzlah tidak mahu campur tangan dalam urusan 1Malaysia Development Berhad (1MDB) dengan bekas Perdana Menteri Datuk Seri Najib Razak.

Setiausaha Bahagian Menteri Kewangan Diperbadankan (MKD) Datuk Siti Zauyah Mohd Desa memberitahu mahkamah Ketua Pegawai Eksekutif 1MDB Datuk Shahrol Azral Ibrahim Halmi memaklumkan bahawa 1MDB hanya berurusan dengan Najib berhubung operasi dan hal ehwal syarikat.

Menurutnya Shahrol Azral memaklumkan demikian ketika proses perbincangan dan penukaran saham Lembaga Pelaburan Terengganu (TIA) kepada MKD pada 2009.

Ketika menjawab soalan peguam Tan Sri Muhamad Shafee Abdullah, Siti Zauyah berkata, ketika itu pihak pengurusan 1MDB tidak memberikan kerjasama dan enggan berbincang mengenai perkara berkaitan Memorandum dan Artikel Pertubuhan syarikat 1MDB yang tidak sama dengan syarikat di bawah MKD yang lain serta terdapat pindaan dibuat tanpa kebenaran.

“Mereka (1MDB) ada PM di belakang, sebab itu mereka beritahu hanya berurusan dengan PM,” katanya memetik laporan BH.

Saksi itu berkata, beliau kemudian membangkitkan perkara terbabit kepada Ahmad Husni, namun bekas Menteri Kewangan II memberitahunya bahawa beliau (Ahmad Husni) tidak mahu terbabit dengan isu berkenaan.

Katanya, Ketua Setiausaha Perbendaharaan ketika itu, Tan Sri Mohd Irwan Serigar Abdullah juga memberitahunya supaya tidak berbuat apa-apa mengenainya.

Ahmad Husni dalam keterangan sebelum ini memberitahu mahkamah, beliau diminta oleh Najib supaya tidak campur tangan mengenai perancangan pelaburan 1MDB dalam syarikat perkhidmatan dan pengeluaran minyak, PetroSaudi International Ltd.

Beliau turut memberitahu mahkamah mengenai kebimbangannya dengan keadaan negara dan Najib berikutan penubuhan 1MDB, sehingga membuatkannya menghantar surat peribadi kepada Ahli Parlimen Pekan itu pada Ogos 2010.

Siti Zauyah dalam keterangannya sebelum ini berkata, klausa Artikel 117 Memorandum dan Artikel Pertubuhan syarikat 1MDB yang menyatakan lantikan dan penyingkiran mana-mana pengarah syarikat itu tidak akan berkuat kuasa tanpa mendapat kelulusan bertulis Perdana Menteri, tidak dirujuk kepada MKD ketika proses perbincangan dan penukaran saham TIA kepada pihaknya.

Klausa Artikel 117 Memorandum dan Artikel Pertubuhan 1MDB juga menetapkan sebarang komitmen kewangan (termasuk pelaburan) dan penstrukturan semula yang berkemungkinan menjejaskan jaminan oleh kerajaan bagi faedah syarikat dan kepentingan serta keselamatan negara, memerlukan kelulusan bertulis perdana menteri.

Siti Zauyah berkata, pihaknya juga tidak tahu bagaimana Klausa 117 itu dimasukkan kerana ia disediakan lebih awal oleh setiausaha syarikat 1MDB sebelum dipindah milik kepada MKD.

Siti Zauyah memberi keterangan terhadap Najib, 68, yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.


Lelaki kena penjara lima bulan bantu, lindungi ‘Long Tiger’

Mahkamah Majistret Sungai Petani hari ini menjatuhi hukuman penjara lima bulan ke atas seorang lelaki setelah dia mengaku salah atas tuduhan melindungi ‘Long Tiger’ di rumahnya bulan lalu.

Rusli Mat, 47, yang bekerja sendiri membuat pengakuan itu selepas pertuduhan dibacakan terhadapnya di hadapan Majistret Nurul Ainna Ahmad.

Mengikut pertuduhan, Rusli didakwa melindungi ‘Long Tiger’ atau nama sebenarnya Abdul Hamim Ab Hamid, 33, di sebuah rumah bernombor 854A Kebun Tebu, Jalan Kuala Ketil, jam 3.15 petang, pada 28 Disember tahun lalu.

Dia didakwa mengikut Seksyen 216 Kanun Keseksaan kerana melindungi pesalah yang lari daripada jagaan atau yang diperintah supaya ditangkap.

Sabit kesalahan, tertuduh boleh dihukum penjara sehingga tiga tahun dan juga denda.

Pendakwaan dilakukan Timbalan Pendakwa Raya, Khairul Azreem Mamat dan Zulfadzly Hassan, manakala tertuduh diwakili peguam Yayasan Bantuan Guaman Kebangsaan, Ruzanna Abdul Rahim.

Terdahulu, Ruzanna memohon mahkamah meringankan hukuman kerana ia adalah kesalahan pertama tertuduh, selain tidak mempunyai rekod jenayah.

Nurul Ainna kemudian menjatuhkan hukuman lima bulan penjara terhadap tertuduh.

Pada 28 Disember tahun lalu, sepasukan anggota polis Bukit Aman dan Jabatan Siasatan Jenayah Ibu Pejabat Polis Kontinjen (IPK) Johor berjaya menahan Long Tiger di sebuah rumah di Kebun Tebu, Jalan Kuala Ketil, Sungai Petani.

Serbuan dilakukan jam 3 petang itu turut membawa kepada penahanan seorang pondan dipercayai menyembunyikan Long Tiger yang ketika itu menjadi buruan polis selama hampir dua minggu.

Ketika ditahan, penghuninya enggan membuka pintu dan Long Tiger dikesan cuba melarikan diri dengan memanjat bumbung rumah itu, namun terjatuh.

Hasil siasatan mendapati, pondan itu baru sebulan mengenali Long Tiger melalui media sosial dan dipercayai mendapat upah melindungi lelaki yang diburu polis itu.

Pada 15 Disember tahun lalu, Long Tiger bertindak melarikan diri dari lokap Mahkamah Tangkak, Johor, ketika menghadiri perbicaraan kes mengikut Seksyen 388 Kanun Keseksaan.


Jawi hadkan jemaah solat fardu, Jumaat mulai hari ini

Jabatan Agama Islam Wilayah Persekutuan (Jawi) akan membenarkan hanya 50 jemaah menunaikan solat fardu dan solat Jumaat bagi semua masjid dan surat di Wilayah Persekutuan yang berkapasiti 1,000 orang ke atas, mulai hari ini.

Manakala bagi masjid dan surau yang mempunyai kapasiti 1,000 orang ke bawah pula, Jawi menetapkan hanya 20 jemaah boleh melaksanakan solat berkenaan.

Pengarah Jawi, Datuk Mohd Ajib Ismail berkata peraturan baharu itu akan berkuat kuasa sepanjang pelaksanaan Perintah Kawalan Pergerakan (PKP).

Katanya, bagi solat fardu di masjid, surau Jumaat dan surau, bilangan jemaah dibenarkan adalah tidak melebihi 12 individu yang terdiri daripada pegawai masjid dan Ahli Jawatankuasa (AJK) sahaja.

“Bagaimanapun, bagi solat Jumaat dan solat fardu di surau Jumaat Projek Perumahan Rakyat (PPR) dan Perumahan Awam (PA) Dewan Bandaraya Kuala Lumpur (DBKL), bilangan jemaah dibenarkan hanya 12 orang sahaja yang terdiri dari imam, bilal, noja dan AJK.

“Bagi solat fardu di surau PPR dan PA DBKL, bilangan jemaah dibenarkan hanya tiga orang sahaja yang terdiri daripada imam, bilal dan noja atau AJK,” katanya dalam kenyataan semalam.

Beliau berkata di kawasan Perintah Kawalan Pergerakan Diperketatkan (PKPD) pula solat Jumaat hendaklah digantikan dengan solat Zohor, manakala bagi solat fardu dibenarkan dengan bilangan jemaah tiga orang sahaja iaitu imam, bilal dan noja atau AJK.

Katanya pengurusan jenazah yang membabitkan bukan pesakit Covid-19 di kawasan dikenakan PKPD, hendaklah dilaksanakan di rumah atau premis persendirian dengan had maksimum jurumandi dan petugas seramai lima orang.

“Solat jenazah hendaklah tidak melebihi 12 orang jemaah serta kehadiran bagi pengebumian jenazah tidak melebihi 15 orang termasuk ahli keluarga terdekat,” katanya.


Semua pihak perlu peka isu buli

ISU buli dalam kalangan remaja tidak pernah berkurang, bahkan semakin merisaukan banyak pihak. Biarpun pelbagai garis panduan, peringatan dan nasihat dihimpunkan menerusi media massa, penyelesaian gejala sosial ini masih kabur.

Menyorot kembali kes kematian seorang pelajar universiti, Allahyarham Zulfarhan, akibat dibelasah beramai-ramai oleh rakan sepengajiannya. Pemergiannya menjadi isu hangat di media utama dan juga di media sosial.

Menurut pakar motivasi,  Dr. Tengku Asmadi T. Mohamad, isu buli bukannya isu baru.

“Sebelum ini kita sudah didedahkan dengan banyak kes namun isu buli ini masih belum mampu diselesaikan. Rekod Kementerian Pendidikan menunjukkan statistik penurunan kes buli di sekolah seluruh negara, iaitu daripada lebih 4,000 kes pada Tahun 2014 kepada 3,000 pada Tahun 2016.

“Meski pun berlaku penurunan kes buli, namun jumlah yang mencecah angka ribuan ini masih membimbangkan ibu bapa, terutama bagi mereka yang menghantar anak-anak ke sekolah-sekolah berasrama penuh,” katanya.

Tambah beliau, pihak Kementerian perlu lancarkan segera Kempen Sifar Buli. Tindakan tegas perlu dikenakan ke atas pelajar-pelajar yang terlibat.

Justeru, guru-guru, ibu bapa dan Persatuan Ibu Bapa dan Guru (PIBG) sekolah pula wajib menyahut Kempen Sifar Buli ini dengan serius.

Dr. Tengku Asmadi turut menjelaskan, buli bukan budaya Timur dan bukan juga ajaran agama Islam. Sebaliknya, ia adalah budaya Barat yang ditiru daripada penjajah dan dikekalkan sebagai satu tradisi oleh sesetengah sekolah atau kolej.

“Selagi kita terima bahawa ia sebagai satu perkara biasa, selagi itulah keadaan tidak akan berubah. Memberikan alasan bahawa dengan cara ‘raging’ akan merapatkan jurang antara pelajar serta membuatkan pelajar junior lebih hormat kepada pelajar senior adalah tidak betul.

“ Malah banyak lagi cara yang boleh dilakukan bagi mengeratkan hubungan antara pelajar baru dengan pelajar lama. Yang pasti, menerima buli sebagai budaya sudah tidak relevan lagi. Ia perlu dihapuskan sama sekali dan digantikan dengan pendekatan baru yang lebih beradab dan Islamik,” ujar beliau.

TIP MENGELAK DIBULI

Pembuli suka membuli insan yang lemah dan tidak akan melawan. Ingat, pembuli hanya akan mengulangi membuli jika mereka fikir boleh meneruskan kegiatannya.

Jangan tunjukkan reaksi perasaan anda kepada pembuli. Pastinya buli itu menyakitkan, tetapi pembuli akan mendapat kepuasan jika mereka tahu tindakannya berjaya menyakiti perasaan seseorang.

Jika anda tidak boleh mengabaikan mereka, cuba untuk bersetuju dengan mereka (pembuli tidak akan mendapat kepuasan jika anda bersetuju dengan mereka)

Apa yang berlaku bukan salah anda dan tiada siapa patut dibuli. Anggaplah apa yang pembuli ucapkan sebagai gurauan tidak matang supaya ia tidak mengganggu perasaan anda.


[KEMAS KINI] Najib pecat peguam cara firma guaman Zaid Ibrahim

Datuk Seri Najib Razak membuat satu lagi kejutan di Mahkamah Persekutuan hari ini (19 Ogos 2022), dengan menamatkan khidmat firma guaman Zaid Ibrahim Sufian TH Liew & Partners daripada bertindak sebagai peguam caranya, dalam rayuan terakhirnya terhadap sabitan hukuman penjara dan denda dalam kes penyelewengan dana RM42 juta milik SRC International Sdn Bhd (SRC).

Keputusan Najib itu disampaikan kepada panel lima hakim diketuai Ketua Hakim Negara Tun Tengku Maimun Tuan Mat, oleh peguam utamanya Hisyam Teh Poh Teik, iaitu dari firma guaman berbeza.

“Peguam cara telah dilepaskan oleh perayu,” kata Hisyam Teh di mahkamah pada permulaan perbicaraan rayuan hari ini.

Tengku Maimun, menerima perkembangan terkini itu dan kemudian mengarahkan Ketua Pendakwa Raya ad hoc Datuk V Sithambaram menyambung semula hujahannya.

Ini adalah kali kedua Najib secara mengejut melepaskan pasukan peguamnya sejak permulaan perbicaraan SRC.

Beliau sebelum ini menggugurkan peguamnya Tan Sri Muhammad Shafee Abdullah dan seluruh pasukan pembelanya daripada mewakilinya dalam rayuan terakhir itu pada 25 Julai lalu.

Melalui surat itu, Tetuan Shafee & Co menyatakan bahawa firma guaman itu menerima surat daripada Najib pada jam 5 petang 25 Julai lalu, yang memberhentikan Muhammad Shafee dan peguam cara lain daripada firma berkenaan dengan serta-merta daripada mewakilinya dalam rayuan akhir kes SRC International.

Bekas Presiden UMNO itu memberhentikan Tetuan Shafee & Co yang mewakilinya dalam kes SRC sejak 4 Julai 2018 dan melantik firma guaman Tetuan Zaid Ibrahim Suffian TH Liew & Partners sebagai peguam cara baharu, dengan Hisyam Teh sebagai peguam utama serta Liew Teck Huat dan Rueben Mathiaravanam sebagai peguam bersama.

Bagaimanapun, Hisyam Teh kekal sebagai peguam utama, tetapi semalam beliau membuat pusingan ‘U’ apabila menyatakan tidak akan membuat sebarang hujahan pembelaan.

Hisyam telah memohon untuk melepaskan dirinya sebagai peguam Najib pagi semalam (18 Ogos) jika Mahkamah Persekutuan enggan menangguhkan pendengaran rayuan terakhir.

Beliau bagaimanapun dihalang oleh panel lima hakim yang mengingatkan peguam itu bahawa beliau mempunyai kewajipan terhadap anak guamnya selepas menerima pelantikan itu.

Pada sidang media kemudian, Hisyam Teh berkata beliau tidak berada dalam kedudukan untuk mengambil bahagian dalam prosiding rayuan semasa kerana dia tidak diberi masa, yang telah dimohonnya ke mahkamah dan dinafikan untuk membuat persiapan yang diperlukan bagi pembelaan Najib.

“Saya tidak nampak cara bermakna saya boleh bertindak dalam prosiding berkenaan kerana kami sebenarnya tidak bersedia.

“Dalam keadaan itu, saya tidak dapat memainkan peranan yang berkesan. Jadi, pada dasarnya, Datuk Seri (Najib) tidak mempunyai perwakilan undang-undang. Itu hujung pangkalnya,” katanya kepada pemberita di Istana Kehakiman di Putrajaya pada sidang media bersama Najib, semalam.

Najib yang juga Ahli Parlimen Pekan dalam kenyataan pada sidang media itu turut mengesahkan dia kini tidak diwakili peguam bela.

“Seperti yang semua tahu, peguam saya tidak bersedia meneruskan kerana mereka tidak mempunyai masa secukupnya. Namun, mahkamah tidak membenarkan mereka menarik diri.

“Ini menyebabkan pembelaan saya tidak dapat dikemukakan dan hanya pendakwaan yang membuat hujah,” kata Najib.

12 Ogos lalu, Zaid berkata firma guamannya bersetuju mengambil kes itu kerana Najib mempunyai rungutan yang sah berhubung sabitannya, khususnya mengenai perkara berkaitan dengan kedaulatan undang-undang dan undang-undang yang berkaitan dengan berat sebelah dan konflik kepentingan.

Najib mengemukakan rayuan terakhir di Mahkamah Persekutuan bagi mengetepikan sabitan dan hukuman penjara 12 tahun serta denda RM210 juta yang dihadapinya dalam kes penyelewengan dana RM42 juta milik SRC.

Pada 8 Disember tahun lalu, Mahkamah Rayuan mengekalkan sabitan salah yang dikenakan Mahkamah Tinggi Kuala Lumpur pada 28 Julai 2020 selepas didapati bersalah atas tujuh pertuduhan membabitkan penyelewengan dana SRC.


Sempadan China dibuka semula ketika kes Covid-19 semakin meningkat

China membuka semula sempadannya pada Ahad selepas tiga tahun sekatan yang dilaksanakan berikutan pandemik Covid-19.

Pembukaan sempadan negara China dibuat ketika kes Covid-19 dalam negara tersebut semakin meningkat mendadak dengan beberapa negara mengeluarkan nasihat kepada warganya supaya tidak berkunjung ke sana.

Pada 26 Dis Suruhanjaya Kesihatan Kebangsaan China mengumumkan tahap Covid-19 diturunkan daripada Kelas A kepada Kelas B.

Covid-19 telah ditukar daripada “pneumonia novel coronavirus” kepada “novel coronavirus infection,” lapor Agensi Anadolu memetik kenyataan suruhanjaya kesihatan itu.

Selain itu, China tidak akan mengenakan kuarantin ke atas mereka yang memasuki negara itu dan pesakit Covid-19 selain menarik balik dasar ketat “sifar-Covid-19”.

Bagaimanapun, negara itu menghadapi peningkatan kes Covid-19 sejak beberapa minggu lalu.

Beberapa negara termasuk Amerika Syarikat, United Kingdom, Itali, Sepanyol, Perancis, Maghribi, Qatar, Kanada, Greece, Malaysia, Finland dan Belanda telah mengumumkan mengenai keperluan keputusan ujian negatif Covid-19 kepada mereka yang tiba dari China.

Sementara itu, Jerman pada Sabtu menasihatkan rakyatnya tidak melakukan perjalanan yang tidak penting ke China dan mengklasifikasikan negara itu sebagai “kawasan ancaman varian virus” disebabkan gelombang Covid-19 yang sedang melanda di China.

China pada Jumaat menyatakan bahawa situasi Covid-19 di negara itu terkawal dan banyak negara anggota EU mengalu-alukan pelancong China.

Mengulas mengenai pertauran yang dikenakan sesetengah negara terhadap pelancong yang datang dari China, jurucakap Kementerian Luar Mao Ning berkata semua langkah tindak balas terhadap Covid-19 harus berdasarkan sains dan fakta serta setara.

“Seharusnya tidak ada percubaan untuk mempolitikkan isu itu atau mengamalkan amalan diskriminasi yang boleh menjejaskan hubungan antara rakyat,” kata Mao kepada pemberita.

Beliau berkata pakar China turut menghadiri taklimat dalam talian Pertubuhan Kesihatan Sedunia untuk memberikan maklumat terkini mengenai pandemik itu.


Hamid Bador mampu pecah tembok UMNO di Parlimen Rembau: GTA

Gerakan Tanah Air (GTA) Negeri Sembilan yakin mampu memecahkan tembok kuat UMNO di Parlimen Rembau jika bekas Ketua Polis Negara, Tan Sri Abdul Hamid Bador bersetuju mewakili gabungan itu bertanding di kerusi berkenaan pada Pilihan Raya Umum Ke-15 (PRU-15).

Timbalan Pengerusi GTA Negeri Sembilan, Mohamad Jani Ismail berkata, walaupun Abdul Hamid bukan ahli Parti Pejuang Tanah Air (Pejuang), namun GTA bersedia memberi ruang kepada semua termasuk individu tertentu yang mempunyai nama besar.

“Bagi saya buat masa ini dialah (Abdul Hamid) calon paling terbaik untuk GTA di Parlimen Rembau. Lagipun dia memang orang Rembau.

“Nak pecahkan tembok yang besar, kita perlu letakkan nama yang besar seperti beliau, lebih-lebih lagi Timbalan Presiden UMNO, Datuk Seri Mohamad Hasan dikhabarkan akan bertanding di situ kali ini,” katanya lapor Sinar Harian.

Menurutnya, nama Abdul Hamid dicadangkan kerana beliau disifatkan seorang yang berani bercakap benar dan tegas seperti mana ditunjukkan ketika dalam perkhidmatannya sebagai Ketua Polis Negara.

Tambah Mohamad Jani, ciri-ciri kepimpinan sebegitu sememangnya diharapkan oleh rakyat.

“Kalau kita nak betulkan negara, kita perlu letakkan orang ada ciri-ciri begitu.

“Kalau setakat nak letak calon bertanding, saya selaku ketua negeri pun boleh. Tapi hasrat kita, kita nak menang dan boleh bawa suara rakyat dalam Parlimen,” katanya.

Bagaimanapun beliau berkata, hasrat itu tidak pernah dibincangkan bersama Abdul Hamid dan hanya disuarakan kepada Timbalan Pengerusi GTA, Datuk Seri Mukhriz Mahathir bulan lalu.

“Saya rasa yang hanya boleh pujuk dia (Abdul Hamid) Pengerusi Parti Pejuang, Tun Dr Mahathir Mohamad saja,” katanya.

Sementara itu, difahamkan situasi politik UMNO bahagian Rembau terus ‘panas’ susulan ‘arahan’ supaya penyandang kerusi Parlimen itu Khairy Jamaluddin memberi laluan kepada Timbalan Presiden UMNO Datuk Seri Mohamad Hasan.

UMNO bahagian itu dikatakan berpecah kepada dua apabila sesetengahnya menyokong Mohamad atau dikenali Tok Mat bertanding di kawasan Parlimen berkenaan, manakala sebahagian yang lain mahu Khairy yang juga Menteri Kesihatan dikekalkan.

Mohamad telah menyatakan hasratnya untuk bertanding di Rembau beberapa tahun lalu, dan baru-baru ini mengulanginya.

“Apa yang boleh saya buat? Dia adalah bos,” kata Khairy awal bulan ini.

Ditanya apakah senario terburuk, Khairy berkata: “Saya tidak bertanding. Tidak mengapa dan saya baik-baik saja.”

Kemelut perebutan kerusi Parlimen Rembau bermula setelah Khairy mendedahkan beliau menerima mesej jelas daripada Tok Mat meminta diberi laluan, dan diarah mencari kawasan lain.

“Saya (baru-baru ini) menerima satu mesej daripada (Timbalan Presiden UMNO) Mohamad (Hasan) untuk memberi laluan.

“Saya akan ikut apa yang UMNO mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain.

“Tak apa. Senario terburuk, saya tidak akan bertanding,” kata Menteri Kesihatan itu.


Tarif elektrik tak naik, harga ayam tidak diapungkan: PM

Kerajaan memutuskan untuk tidak menaikkan kadar tarif elektrik dan air di Semenanjung, umum Perdana Menteri Datuk Seri Ismail Sabri Yaakob, hari ini.

Sehubungan itu beliau dalam satu kenyataan memaklumkan bahawa kadar elektrik dan air kekal seperti sekarang.

“Dengan keputusan ini, kerajaan terus komited menampung subsidi sebanyak RM5.8 bilion, walaupun berlaku peningkatan mendadak kos bahan api dan kos penjanaan lain.

“Ini bermakna pemberian rebat 2 sen/kWj dikekalkan kepada semua pengguna domestik dan tiada surcaj dikenakan. Untuk itu, tiada kenaikan tarif elektrik kepada pengguna-pengguna domestik di Semenanjung.

“Pengenaan surcaj RM3.70 sen/kWj dikekalkan kepada pengguna bukan domestik iaitu pengguna komersil dan industri,” katanya.

Pada masa yang sama, Perdana Menteri berkata kerajaan turut memutuskan harga ayam di pasaran tidak akan diapungkan.

“Harga siling baharu akan diumumkan dalam masa terdekat oleh Menteri Pertanian dan Industri Makanan.

“Keputusan yang dibuat ini membuktikan keprihatinan kerajaan demi menjaga kepentingan Keluarga Malaysia agar tidak terbeban dengan peningkatan harga dan cabaran kos sara hidup,” katanya.

Sebelum ini, kerajaan akan memansuhkan subsidi minyak masak tulen botol dua hingga lima kilogram bermula 1 Julai ini, kecuali minyak masak paket satu kilogram.

Keputusan itu menyebabkan harga minyak masak tulen botol dua hingga lima kilogram akan mengalami kenaikan.

Sementara bagi ayam pula, kerajaan sebelum ini merancang mengapungkan harganya susulan berakhirnya skim harga maksimum runcit haiwan itu pada 30 Jun ini.

Pada masa ini kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram.

Sebelum ini dilaporkan pihak penternak berharap kerajaan mengapungkan harga ayam susulan penamatan subsidi kepada mereka, malah Perdana Menteri juga pernah berkata berkuat kuasa 1 Julai, Putrajaya tidak lagi akan memberikan subsidi kepada penternak ayam.


Dr Mahathir saman PMX RM150 juta, rakyat tunggu pendedahan 6 kotak rahsia

Selepas tiada maklum balas berhubung tuntutan sebelum ini, Tun Dr Mahathir Mohamad menyaman Perdana Menteri (PMX) Datuk Seri Anwar Ibrahim.

Dr Mahathir memfailkan saman libel RM150 juta terhadap Anwar kerana mendakwa beliau memperkayakan diri, keluarganya dan rasis, antara lain, malah sebelum ini mendakwa memiliki enam kotak rahsia kononnya melibatkan salah guna kuasa kerajaan terdahulu.

Bekas Perdana Menteri dua kali itu menuntut ganti rugi am RM50 juta dan teladan sebanyak RM100 juta, menurut laporan portal FMT.

Dalam penyataan saman itu, Dr Mahathir mendakwa kenyataan itu dibuat Anwar atas kapasitinya sebagai PMX, oleh itu ia mempunyai kesan lebih teruk terhadapnya berbanding kenyataan sama yang dibuat rakyat biasa.

Katanya, dakwaan itu menjatuhkan imejnya sebagai negarawan yang menjadi ketua negara sebelum ini.

Dr Mahathir sebelum ini memberi tempoh sehingga 17 April kepada Anwar untuk menjawab tuntutan yang dihantarnya tetapi tidak dibalas, ia antara lain memintanya menarik balik fitnah dan meminta maaf berhubung tuduhan menyalah guna kuasa bagi memperkaya keluarganya.

Isu enam kotak sebelum ini didedahkan bekas Ketua Pemuda PKR, Mohamad Ezam Mohd Nor yang mendakwa bukti-bukti itu tidak ada pada beliau, sebaliknya berada di tangan Anwar.

Mohamad Ezam berkata, ketika masih bersama PKR, beliau pernah menyuarakan kepada Anwar supaya pemimpin nombor satu parti itu mendedahkan kandungan kotak-kotak itu, tetapi Anwar meminta beliau supaya “tunggu untuk (faedah) politik”.

“Saya tidak setuju. Itu antara sebabnya saya keluar PKR,” katanya semasa ceramah sebelum ini.

Bagaimanapun, sehingga hari ini enam kotak rahsia tersebut tidak pernah didedahkan walaupun ia sering digunakan sebagai modal politik dalam kempen sebelum ini.


Aktivis ditahan muat naik karikatur monyet pakai seragam istana

Aktivis sosial Mohd Fahmi Reza Mohd Zarin atau dikenali sebagai Fahmi Reza hari ini ditahan kerana dipercayai memuat naik karikatur monyet berpakaian seragam istana berwarna kuning di Facebooknya semalam.

Perbuatan itu dilakukannya tatkala tular lukisan yang melakarkan Ahli Parlimen Malaysia sedang bersidang di dalam Dewan Rakyat, tetapi dilukis sebagai spesies primat dan amfibia, kecuali Speaker Dewan dan dua pegawai bertugas.

Lukisan itu mendapat perhatian Sultan Selangor. Kelmarin, Selangor Royal Office dalam satu kenyataan memaklumkan sebuah hasil karya seni lukisan telah menarik perhatian Sultan Selangor.

“Sebaik melihatnya, Baginda berkenan untuk membeli karya lukisan itu dan menggantungnya di ‘private study room’ Baginda. Satu hari nanti, Baginda berhasrat untuk melelong lukisan ini dan hasil lelongannya akan disumbangkan untuk tujuan kebajikan,” kata Selangor Royal Office.

Sementara itu, memetik Bernama, Pengarah Jabatan Siasatan Jenayah Bukit Aman Datuk Seri Abd Jalil Hassan berkata Fahmi Reza ditahan di Ibu Pejabat Polis Daerah Dang Wangi petang tadi.

Beliau berkata polis akan memohon perintah reman di mahkamah esok.

“Hantaran berkenaan telah mengundang kemarahan masyarakat yang menyifatkannya sebagai keterlaluan. Ia telah mendapat 12,000 respons termasuk 3,400 komen dan dikongsikan sebanyak 966 kali sejak dimuat naik.

“Kes berkenaan disiasat oleh Unit Siasatan Jenayah Terkelas, Bahagian Pendakwaan/Undang-undang (D5), Jabatan Siasatan Jenayah Bukit Aman di bawah Seksyen 4(1) Akta Hasutan 1948 kerana kecenderungan menghasut,” katanya dalam kenyataan malam ini.

Abd Jalil berkata kes itu turut disiasat mengikut Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

“Siasatan masih diteruskan dan orang ramai dinasihatkan tidak membuat sebarang spekulasi yang boleh menjejaskan siasatan.

“Orang ramai digesa supaya menjadi pengguna media sosial yang bijak serta prihatin terhadap isu-isu sensitif yang menyentuh institusi diraja, sensitiviti agama dan kaum agar tidak menggugat keharmonian negara,” katanya.

Berita berkaitan: Lukisan beruk, katak dalam sidang Parlimen menyalahi adab Islam: Mujahid https://www.agendadaily.com/isu-semasa/lukisan-beruk-katak-dalam-sidang-parlimen-menyalahi-adab-islam-mujahid/


Penumpang cedera parah, tren LRT berhenti mengejut

Beberapa penumpang tren Transit Aliran Ringan (LRT) laluan Kelana Jaya dilaporkan mengalami kecederaan serius dalam satu kemalangan dipercayai akibat tren berhenti secara mengejut.

Mengesahkan insiden itu pihak Rapid KL menjelaskan tren LRT yang terbabit dalam kemalangan itu melibatkan tren nombor 40 dan 81.

“Pasukan kami telah digerakkan bagi memberi pertolongan dan bantuan menyelamat ketika ini, harap semua bertenang dan mengikut segala arahan,” demikian menurut kenyataan RapidKL di twitternya malam tadi.

Beberapa penumpang cedera setelah terpelanting dari tempat duduk di dalam tren LRT, malam tadi.

Sementara itu menurut kenyataan daripada Prasarana Malaysia Berhad, pihaknya meminta maaf di atas kejadian kemalangan yang berlaku itu.

“Kami memohon maaf atas segala kebimbangan dan kerisauan. Pihak kami sedang berusaha secepat mungkin untuk memberi bantuan dan mengawal keadaan,” katanya.

Terdahulu tular sebuah video yang menunjukkan beberapa penumpang di dalam tren berkenaan mengalami kecederaan akibat daripada insiden berkenaan.

Sesetengah penumpang dilaporkan terpelanting dari tempat duduk, dan sesetengahnya cedera parah di kepala akibat terhantuk pada cermin kaca.

Difahamkan, siasatan berhubung nahas itu sedang dijalankan.


Presiden PAS jalani kuarantin

Duta Khas Perdana Menteri ke Timur Tengah, Tan Sri Abdul Hadi Awang kini menjalani kuarantin di rumah setelah kembali daripada lawatan kerja empat hari ke Qatar pada 31 Januari hingga 4 Februari 2022.

Dalam satu kenyataan hari ini, Presiden PAS itu berkata beliau menjalani kuarantin sebagaimana yang ditetapkan Kementerian Kesihatan (KKM).

Katanya lawatan itu mendapat mandat dan persetujuan Perdana Menteri Datuk Seri Ismail Sabri Yaakob, bertujuan memperkukuhkan hubungan dua hala antara Malaysia dan Qatar yang sedia terjalin, serta membincangkan isu-isu yang melibatkan kepentingan bersama di rantau Timur Tengah dan umat Islam seluruhnya.

“Fokus utama lawatan ini adalah untuk menzahirkan kesediaan Malaysia untuk bekerjasama dengan Qatar dalam usaha pembangunan semula Afghanistan termasuk penyelarasan misi bantuan kemanusian.

“Di samping membuka pintu kerjasama baharu antara kedua-dua negara khususnya dalam bidang ekonomi, pendidikan, dan kebajikan bagi manfaat bersama,” katanya.

Sepanjang lawatan di Doha, Abdul Hadi mengadakan pertemuan dengan pihak kerajaan Qatar dan pemegang taruh utama, termasuk Perdana Menteri Qatar, Sheikh Khalid bin Khalifa; dan Menteri Perdagangan dan Industri Qatar, Sheikh Mohamed bin Hamad.

Beliau juga mengadakan pertemuan dengan Presiden Kesatuan Ulama Islam Sedunia (IUMS), Sheikh Dr Ahmed Raissouni, dan Ketua Tetap Misi Emiriah Islam Afghanistan ke Pertubuhan Bangsa-Bangsa Bersatu (PBB), Sheikh Mohammed Suhail Shaheen.


‘Tiada maaf, tipu sijil vaksinasi bahayakan nyawa orang lain’

Penipuan membabitkan sijil vaksinasi itu adalah perkara yang tidak boleh dimaafkan kerana ia akan memudarat serta mendedahkan orang ramai kepada pandemik Covid-19.

Sehubungan itu, Menteri Kanan Pertahanan Datuk Seri Hishammuddin Hussein meminta pihak berkuasa terus menjalankan siasatan terperinci bagi membanteras kegiatan sindiket penipuan sijil vaksinasi Covid-19.

“Bagi saya, kita tidak akan kompromi penipuan sijil vaksinasi Covid-19… ia adalah sesuatu yang tidak boleh dimaafkan dan saya gembira bila pihak berkuasa telah mengambil tindakan terhadap individu tertentu.

“Namun siasatan mesti diteruskan kerana ketamakan mereka untuk mendapatkan keuntungan dan ambil kesempatan dalam musibah yang melanda dunia perlu ditangani dengan segera,” katanya kepada pemberita selepas melakukan lawatan kerja ke Markas 5 Divisyen, Kem Lok Kawi di sini hari ini.

Memetik Bernama Hishammuddin juga berkata tindakan tidak bertanggungjawab pihak tertentu itu boleh menyebabkan kes Covid-19 di negara ini meningkat.

“Mereka akan menjejaskan orang yang tidak berdosa… kita tahu sekarang ada varian yang lebih berbahaya iaitu Omicron dan kita tidak mahu kes Covid-19 kembali meningkat,” katanya.

Sabtu lalu, polis Terengganu menahan seorang doktor bagi membantu siasatan mengikut Seksyen 420 Kanun Keseksaan berhubung pemalsuan sijil vaksinasi Covid-19.

Beberapa rakan doktor berkenaan turut ditahan kerana menjadi ejen untuk mencari individu yang memerlukan sijil vaksinasi dengan dikenakan bayaran tertentu.

Manakala, sepasang suami isteri yang juga penjawat awam sebuah jabatan kerajaan di Melaka turut ditahan kerana menggunakan sijil vaksinasi digital Covid-19 disyaki palsu menerusi aplikasi MySejahtera, Selasa lalu.

Ketua Polis Daerah Alor Gajah Superintendan Arshad Abu berkata selain pasangan berusia 38 dan 33 tahun itu, pihaknya turut menahan rakan sekerja lelaki mereka berusia 58 tahun yang disyaki orang tengah bagi menguruskan penjualan dan proses muat turun sijil tersebut.


Ada sebab jawatan presiden, timbalan tak dipertandingkan

Dua jawatan tertinggi UMNO – presiden dan timbalan presiden – tidak akan dipertandingkan pada pemilihan UMNO tahun ini, sekali gus menyaksikan Datuk Seri Ahmad Zahid Hamidi dan Datuk Seri Mohamad Hasan, kekal di kerusi masing-masing.

Jawatan ketua bahagian UMNO juga dikatakan tidak akan dipertandingkan bagi mengelak perpecahan peringkat akat umbi. Bagaimanapun, pertandingan bagi jawatan lain, termasuk Naib Presiden dan ahli Majlis Tertinggi (MT) akan dibenarkan.

Terdapat sekurang-kurangnya empat alasan bakal diberitahu kepada akar umbi dan penyokong parti itu, mengapa kedua-dua jawatan berkenaan tidak perlu dipertandingkan pada pemilihan kali ini.

Sumber-sumber yang rapat dengan Ibu Pejabat UMNO memberitahu Agenda Daily, alasan pertama ialah MT yang akan bermesyuarat sebelum Perhimpunan Agung UMNO (PAU) mulai 11 Januari ini, akan membuat keputusan kedua-dua jawatan itu tidak dipertandingkan.

Kata putus daripada MT dijangka diumumkan sehari sebelum PAU berlangsung, kata sumber itu ketika dihubungi, namun enggan mengulas sama ada Zahid dan Mohamad atau mesra dengan panggilan Tok Mat, akan mempengaruhi mesyuarat MT.

“Perbincangan dalam mesyuarat MT sentiasa terbuka, tetapi ketetapan dijangka dibuat bahawa jawatan presiden serta timbalannya tidak akan dipertandingkan.

“Mesyuarat itu juga akan menyediakan alasan kenapa kedua-dua jawatan itu tidak dipertandingkan untuk dimaklumkan kepada perwakilan, akar umbi dan penyokong, supaya mereka faham,” katanya lagi.

Sumber itu juga berkata alasan kedua ialah UMNO perlu memberi peluang kepada Zahid dan Tok Mat untuk memulihkan semula imej parti yang tercemar dan rosak ketika Pilihan Raya Umum Ke-14 (PRU-14) dan PRU-15 lalu.

Alasan ketiga, katanya berkait dengan PRU-15 lalu apabila berlaku perpecahan dalam kalangan pemimpin dan ahli akar umbi yang perlu diperbetulkan segera.

“Jika ada pertandingan jawatan presiden dan timbalannya, perpecahan akan terus merebak,” katanya tidak menolak kemungkinan MT membuat keputusan jawatan ketua bahagian juga tidak dipertandingkan bagi mengelakkan perpecahan lebih teruk.

Sumber itu berkata bagi alasan keempat, kemungkinan ada usul tergempar supaya jawatan presiden dan timbalan akan dibuat pada PAU 11 Januari ini, akan dibangkitkan, tetap dijangka tidak mendapat sokongan.

Katanya sesuatu usul tergempar perlu dikemukakan sebelum persidangan berlangsung iaitu selepas ucapan dasar presiden dan sebelum agenda lain diteruskan.

“Usul supaya kedua-dua jawatan itu boleh dibangkitkan, tetapi saya melihat ia tidak akan mendapat sokongan majoriti perwakilan. Sekali gus, bermakna usul itu tidak diterima.

“Ini menjadikan jawatan presiden dan timbalan presiden parti tidak akan dipertandingkan. Sekali gus menyaksikan Zahid dan Tok Mat kekal di kerusi masing-masing,” katanya.


Kes rasuah Zahid: Peguam dakwa tuduhan ada kecenderungan politik

Peguam yang mewakili Presiden UMNO Datuk Seri Ahmad Zahid Hamidi dalam kes rasuahnya cuba meyakinkan Mahkamah Tinggi Shah Alam hari ini (1 September 2022) bahawa bekas Timbalan Perdana Menteri itu didakwa secara terpilih berhubung wang yang diterima berkaitan pemberian kontrak sistem visa asing (VLN).

Peguam utama Zahid, Hisyam Teh Poh Teik berhujah bahawa pihak pendakwa raya tidak bertindak adil dengan mendakwa Zahid manakala tiada seorang pun daripada mereka yang berprofil tinggi yang dikatakan menerima rasuah daripada Ultra Kirana Sdn Bhd (UKSB), turut didakwa.

Ini, katanya, menunjukkan pelanggaran hak anak guamnya di bawah Perkara 5 dan 8 Perlembagaan Persekutuan.

Perkara 5 menyatakan bahawa tiada seorang pun boleh diambil nyawanya atau dilucutkan kebebasan dirinya kecuali mengikut undang-undang, manakala Perkara 8 menyatakan semua orang adalah sama rata di sisi undang-undang dan berhak mendapat perlindungan yang sama rata di sisi undang-undang.

“Undang-undang memerlukan pendakwa raya bertindak adil. Ia bukan untuk kepentingan awam jika pihak pendakwaan mengamalkan diskriminasi.

“Keputusan untuk mendakwa tertuduh hanya mempunyai tujuan diskriminasi dan mengatakan diskriminasi adalah disebabkan kecenderungan politiknya,” kata Hisyam dalam hujahan lisannya, hari ini.

Ketika membentangkan kesnya, Hisyam mula-mula memetik keterangan lisan bekas Pengurus Pentadbiran UKSB David Tan Siong Sun (saksi pendakwaan ke-17) di mana beliau telah memberi keterangan pembayaran tunai dibuat kepada Tan Sri Muhyiddin Yassin.

Ketika perbicaraan, Muhyiddin didakwa menerima sejumlah RM1.3 juta pada 2018 sepanjang menjadi Menteri Dalam Negeri di bawah pentadbiran Pakatan Harapan (PH).

Hisyam turut membaca nama individu yang didakwa menerima wang daripada UKSB iaitu:

Menteri Kesihatan, Khairy Jamaluddin; bekas Menteri Luar, Datuk Seri Anifah Aman; Menteri Pertahanan Datuk Seri Hishammuddin Hussein; serta Menteri Perumahan dan Kerajaan Tempatan, Datuk Seri Reezal Merican Naina Merican.

Nama lain yang disebut ialah Ketua Penerangan UMNO yang juga Penasihat Khas Perdana Menteri, Shahril Hamdan; pemimpin MCA, Tan Sri Ong Ka Chuan; Tan Sri Chan Kong Choy, bekas Ketua Menteri Sabah, Datuk Seri Mohd Shafie Apdal; dan bekas Perdana Menteri, Tun Dr Mahathir Mohamad.

Bagaimanapun, semua mereka, termasuk Muhyiddin menafikan menerima wang daripada UKSB sebagai didakwa.

“Pihak pendakwaan mesti menjawab semua soalan ini. Jika mereka tidak dapat menjawab, ia menjadi titik hujahan kami iaitu pendakwaan terpilih,” kata Hisyam menurut laporan MalayMail.

Hisyam turut berhujah bahawa penerimaan derma politik adalah tidak salah atau menyalahi undang-undang seperti yang dinyatakan dalam kes terdahulu Tengku Adnan bin Tengku Mansor lwn Pendakwa Raya (2021).

Oleh itu, Hisyam mengakui bahawa pembelaan anak guamnya tidak sepatutnya dipanggil kerana terdapat perlanggaran jelas dalam Perkara 5 dan 8 Perlembagaan Persekutuan.

Pasa 11 Ogos lalu, pihak pendakwaan menutup kes terhadap Zahid berhubung 40 pertuduhan jenayah, termasuk menerima rasuah daripada UKSB berkaitan kontrak VLN.

Sebelum ini pihak pendakwaan telah memanggil 18 saksi dan mengemukakan lebih 100 dokumen kepada Mahkamah Tinggi Shah Alam bagi membuktikan jenayah dilakukan Presiden UMNO itu.

Susulan penutupan kes pendakwaan hari ini, Mahkamah Tinggi menetapkan 1, 2, 5, 6, 7 dan 8 September untuk hujahan lisan bagi kedua-dua pihak mengemukakan hujah akhir.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung.


Rentas negeri tak lama lagi, hanya berbaki 0.3 peratus untuk lengkap vaksin

Hanya berbaki 0.3 peratus lagi sebelum kelonggaran perjalanan rentas negeri dapat dinikmati rakyat Malaysia selepas sekatan itu dikuatkuasakan sejak Mei lalu.

Berita Harian melaporkan, ini berdasarkan kadar pemberian vaksin lengkap populasi dewasa di negara ini yang direkodkan di laman sesawang COVIDNOW berada pada tahap 89.7 peratus setakat 11.59 malam tadi.

Peratusan lengkap vaksinasi itu membabitkan seramai 21,003,074 individu, selain populasi dewasa belum lengkap divaksinasi direkodkan sebanyak lima peratus atau 1,172,944 orang dan tiada vaksinasi (1,233,582 atau 5.3 peratus).

Kelonggaran perjalanan rentas negeri akan dinikmati orang ramai apabila kadar vaksinasi lengkap populasi dewasa mencapai 90 peratus, seperti diumumkan Perdana Menteri, Datuk Seri Ismail Sabri Yaakob, pada 22 September lalu.

Larangan perjalanan rentas negeri itu dikuatkuasakan kerajaan pimpinan bekas Perdana Menteri, Tan Sri Muhyiddin Yassin, menerusi pelaksanaan sekatan pergerakan penuh bagi membendung penularan Covid-19, mulai 31 Mei lalu.

Perkongsian sama turut menjelaskan, seramai 20,389,622 atau 62.4 peratus keseluruhan populasi di negara ini direkodkan lengkap divaksinasi, manakala belum lengkap divaksinasi (3,255,715 atau 10 peratus) dan tiada vaksinasi (9,012,063 atau 27.6 peratus).

Angka itu membabitkan pemberian 141,897 dos vaksin Covid-19 kepada penerima, masing-masing 39,183 dos pertama dan 102,714 dos kedua, menjadikan jumlah kumulatifnya meningkat kepada 45,521,196 dos.

Selain itu, Kementerian Kesihatan (KKM) mengunjurkan seramai 26,125,920 individu atau 80 peratus populasi rakyat Malaysia lengkap divaksinasi menjelang 20 November depan.

Lembah Klang direkodkan mendahului carta apabila 82.2 peratus populasinya lengkap divaksinasi, diikuti Negeri Sembilan (71.3 peratus), Labuan (70.5 peratus), Pulau Pinang (68.9 peratus), Sarawak (67.9 peratus), Perlis (66.4 peratus), Melaka (65.2 peratus), Johor (62.8 peratus), Perak (59.1 peratus), Pahang (56.4 peratus), Kedah dan Terengganu (56.2 peratus), Kelantan (47.7 peratus) dan Sabah 47.4 peratus.

Mengenai perkembangan imunisasi remaja berusia 12 hingga 17 tahun pula, sebanyak 71.5 peratus populasi berkenaan sudah menerima sekurang-kurangnya satu dos pelalian, manakala seramai 204,536 individu atau 6.5 peratus lengkap divaksinasi.


Analisis: Berani kah Khairy tanding kerusi Presiden UMNO lawan Zahid?

Oleh Zulkiflee Bakar

Adakah Khairy Jamaluddin (KJ) akan mencabar Datuk Seri Dr.Ahmad Zahid Hamidi bagi jawatan Presiden UMNO dalam pemilihan parti itu tidak lama lagi?

Persoalan itu timbul apabila Khairy secara terbuka dalam forum anjuran insitut ISEAS-Yusof Ishak di Singapura menyatakan beliau atau sekutunya yang memenangi jawatan Presiden UMNO akan terus menyokong Kerajaan Perpaduan dan Datuk Seri Anwar Ibrahim.

“Terdapat kebimbangan jika berlaku perubahan kepimpinan UMNO, ia akan mewujudkan ketidakstabilan politik yang akan mendoroang kerajaan jatuh, satu lagi Langkah Sheraton, kerajaan baru akan dibentuk dan Perdana Menteri baharu akan mengangkat sumpah,’’ katanya.

Sambil menyebut nama Setiausaha Agung DAP, Anthony Loke yang turut hadir dalam forum itu, Khairy berkata,;

‘’Loke, saya mahu menyatakan dengan jelas di hadapan semua, jika saya atau sekutu saya menang (jawatan) Presiden, kami akan komited menyokong Kerajaan Perpaduan, Anwar Ibrahim dan anda,’’ katanya disambut dengan tepukan hadirin.

Khairy merupakan pemimpin yang dilihat mampu memulihkan kembali imej UMNO dan memperkukuhkan semula kuasa politik parti itu.

Beliau sebelum ini pernah bertanding jawatan Presiden tetapi tewas kepada Zahid dalam pertarungan tiga penjuru yang turut menyaksikan penyertaan bekas Ahli Parlimen Gua Musang, Tengku Razaleigh Hamzah.

Zahid memenangi jawatan itu selepas mendapat undi daripada 99 bahagian manakala Khairy (61) dan Tengku Razaleigh (30).

Bagaimanapun masih terlalu awal untuk menentukan sama ada kenyataan Khairy itu sebagai isyarat beliau akan mencuba lagi merebut jawatan berkenaan atau bergandingan dengan pemimpin lain bagi merebut jawatan tersebut dan Timbalan Presiden.

Sebelum ini terdapat desas-desus bahawa Khairy akan bergabung dengan bekas Naib Presiden, Datuk Seri Hishammuddin Tun Hussein dalam pemilihan kali ini. Hishammuddin dikatakan akan mencabar Zahid manakala Khairy bertanding di kerusi Timbalan Presiden yang kini disandang Menteri Pertahanan Datuk Seri Mohamed Hasan.

Kedua-dua mereka dianggap layak untuk menerajui UMNO kerana mempunyai rekod bersih ketika menjadi menteri dan tidak mempunyai apa-apa kes mahkamah.

Walaupun setakat ini tidak ada kenyataan rasmi daripada Khairy mahupun Hishammuddin namun di peringkat akar umbi UMNO terdapat arus yang mahu perubahan dalam kepemimpinan UMNO khususnya bagi jawatan Presiden.

Majoriti mereka kecewa dengan kekalahan teruk UMNO yang hanya mampu menang 27 kerusi sahaja dalam PRU-15.Ia prestasi terburuk dalam sejarah penubuhan parti itu sejak 1946.

Biarpun UMNO kini berada dalam kerajaan namun ia bukanlah sesuatu yang boleh dibanggakan kerana fakta yang paling penting ialah sudah dua kali parti itu ditolak oleh rakyat.

Atas sebab itulah ramai beranggapan jika UMNO masih berusaha mengekalkan kepemimpinan sedia ada , tidak mustahil dalam PRU-16 nasib parti itu akan lebih buruk.

Sehubungan itulah, kenyataan Khairy di Singapura itu mendapat perhatian ramai kerana UMNO sememangnya memerlukan pertukaran kepemimpinan tidak kiralah siapapun calon yang akan mencabar Zahid. Itulah faktanya.

KJ kata kawan baik Pak Syeikh adalah Zahid


Petunjuk ekonomi positif, IMF unjur pertumbuhan KDNK 6.5%

Prestasi ekonomi negara dijangka positif, ia juga disokong Tabung Kewangan Antarabangsa (IMF) yang dalam laporannya mengunjurkan pertumbuhan Keluaran Dalam Negara Kasar (KDNK) Malaysia tahun ini melantun kepada 6.5 peratus.

Dalam laporan World Economic Outlook (WEO), ekonomi negara juga diramal berkembang pada kadar 6.0 peratus menjelang 2022.

IMF menjangkakan kadar pengangguran negara akan turun kepada 3.8 peratus tahun ini sebelum jatuh lagi kepada 3.6 peratus pada 2022, berbanding 4.5 peratus semasa 2020.

Dalam Laporan Negaranya yang dikeluarkan pada bulan lepas, IMF mengunjurkan pertumbuhan Malaysia melantun semula kepada 6.5 peratus pada 2021, didorong oleh pemulihan kukuh dalam sektor pembuatan dan pembinaan termasuk kesan pelaksanaan vaksinasi pada Februari.

Sementara itu, IMF mengunjurkan ekonomi global akan berkembang 6.0 peratus pada 2021 dan menyederhana kepada 4.4 peratus menjelang 2022, selepas anggaran penguncupan sebanyak –3.3 peratus pada 2020.

“Penguncupan semasa 2020 adalah 1.1 mata peratusan lebih kecil daripada yang diunjurkan oleh WEO Oktober 2020, mencerminkan pertumbuhan yang lebih tinggi daripada jangkaan pada separuh kedua 2020 bagi kebanyakan wilayah selepas sekatan dilonggarkan.

“Unjuran bagi 2021 dan 2022 adalah 0.8 mata peratusan dan 0.2 mata peratusan yang lebih positif daripada ramalan sebelumnya, mencerminkan sokongan fiskal tambahan dalam beberapa ekonomi besar dan jangkaan pemulihan yang digerakkan oleh vaksinasi pada separuh kedua tahun ini,” katanya.

Pergerakan ini mencerminkan penyesuaian berterusan oleh semua sektor ekonomi terhadap persekitaran kesihatan yang mencabar.

Katanya, kekuatan unjuran pemulihan adalah berbeza-beza di seluruh negara, bergantung kepada tahap krisis kesihatan, kesan gangguan domestik kepada aktiviti (berkaitan kebergantungan negara terhadap sektor yang berintensifkan sentuhan), pendedahan kepada aktiviti rentas sempadan dan yang penting, keberkesanan sokongan dasar bagi mengimbangi kerosakan yang berterusan.

“Selepas 2022, pertumbuhan global diunjurkan sederhana kepada 3.3 peratus dalam jangka pertengahan. Kerosakan berterusan ke atas pembekalan merentasi ekonomi pasaran maju dan baru muncul termasuk pertumbuhan tenaga buruh yang lebih perlahan disebabkan penuaan penduduk (sebahagian besarnya dalam ekonomi maju serta beberapa ekonomi pasaran baru muncul) dan keperluan pengimbangan semula bagi pertumbuhan yang mampan di China, dijangka akan memberi kesan terhadap prospek pertumbuhan untuk ekonomi global dalam jangka sederhana.

“Tahap KDNK majoriti negara diunjurkan kekal baik di bawah aliran sebelum pandemik sehingga 2024,” tambahnya.

Menurut IMF lagi, untuk kumpulan serantau Asia Baru Muncul dan Membangun, unjuran bagi 2021 telah disemak semula sebanyak 0.6 mata peratusan, mencerminkan pemulihan yang lebih kukuh daripada yang dijangkakan selepas sekatan dilonggarkan dalam beberapa negara besar seperti India.

“Bagaimanapun, kes COVID-19 yang masih tinggi di beberapa negara pada suku pertama 2020: (seperti Indonesia dan Malaysia) masih menjadi penghalang kepada prospek pertumbuhan,” katanya.


Kerani ditipu RM100,000 akibat pelaburan tak wujud

Gara-gara mahu mendapat keuntungan segera, seorang kerani mengalami kerugian lebih RM100,000 akibat diperdaya pelaburan mata wang asing palsu melalui aplikasi Instagram.

Ketua Polis Pahang Datuk Yahaya Othman berkata wanita berusia 37 tahun itu bukan hanya mengeluarkan semua simpanannya malah turut membuat pinjaman peribadi bagi tujuan pelaburan tersebut, menurut laporan Bernama.

“Mangsa mendakwa mengetahui mengenai pelaburan itu daripada seorang lelaki warga asing yang dikenalinya menerusi media sosial itu pada 4 Mei lepas.

“Suspek dikatakan mengajak mangsa menyertai pelaburan yang kononnya menggunakan mata wang dolar Amerika Syarikat (USD) dengan jaminan keuntungan sebanyak 10 peratus dalam tempoh 120 saat,” katanya menerusi kenyataan hari ini.

Beliau berkata mangsa dimaklumkan bahawa pelaburan berkenaan boleh disertai dengan modal permulaan RM1,000 sahaja.

Beliau berkata mangsa telah membuat 11 transaksi pindahan wang secara dalam talian sebanyak RM113,875 ke enam akaun bank berbeza yang diberikan suspek dalam tempoh dua minggu bermula 2 Jun lepas.

Mangsa yang menyedari telah ditipu selepas gagal menghubungi suspek yang telah berjanji akan ke Malaysia untuk berjumpa dengannya, telah membuat laporan polis di Ibu Pejabat Polis Daerah (IPD) Jerantut semalam.

Justeru, Yahaya menasihatkan orang ramai untuk tidak mudah terpedaya dengan pelaburan yang menjanjikan pulangan lumayan dalam masa singkat dan membuat semakan dengan polis atau Bank Negara Malaysia (BNM) supaya tidak menjadi mangsa penipuan.


Pola pengundian: UMNO, BN tak dapat sokongan majoriti rakyat

Anggapan pemimpin UMNO dan Barisan Nasional (BN) bahawa parti itu mendapat sokongan rakyat, susulan kemenangan besar di dua Pilihan Raya Negeri (PRN) – Melaka dan Johor – hanya delusi semata-mata.

Bekas Pengerusi Jemaah Penasihat UMNO dan Ketua UMNO Bahagian Gua Musang Tengku Razaleigh Hamzah berkata kemenangan dua pertiga kerusi pada PRN itu juga tidak melambangkan kekuatan parti pada mata rakyat.

Malah, Ahli Parlimen Gua Musang itu berkata kemenangan itu tidak boleh dijadikan ukuran utama bahawa BN mampu meneruskan momentum kemenangan besar pada Pilihan Raya Umum Ke-15 (PRU-15) nanti.

“Banyak pengundi tidak keluar… bukan jumlah sedikit dan orang muda pun tidak keluar mengundi. Jadi, jangan kita fikir dapat dua pertiga di PRN Melaka dan Johor kita kuat… sebenarnya tak kuat.

“Kita tidak mendapat sokongan rakyat, ia hanya delusi… kita fikir dapat sokongan (banyak), tetapi sebenarnya tidak dapat,” katanya selepas menghadiri Mesyuarat Agung Tahunan Ke-9 Gagasan Melayu Perak (GMP) di Dewan Komuniti Taman Cempaka, di Ipoh hari ini.

PRN Melaka dan Johor lebih banyak membincangkan isu setempat berbanding negara di mana rakyat hanya fikir mengenai parit dan jalan luar bandar, bukannya mengenai dasar dalam dan luar negara, katanya yang lebih dikenali sebagai Ku Li.

“Banyak perkara tidak dibicara semasa PRN negeri, jadi cuma isu setempat sahaja. Saya bimbang mereka (pengundi) akan menyokong sebaliknya (dalam PRU-15).

“Walaupun pemimpin seronok… patut seronok dah menang besar… tetapi hakikatnya tiada sokongan daripada rakyat,” katanya.

Tengku Razaleigh juga berpendapat tidak ada satu parti pun yang dapat menubuhkan kerajaan dengan majoriti mudah selepas PRU-15 ini.

“Saya berpendapat berdasarkan sikap ditunjukkan ketika ini, saya rasa tidak ada satu parti yang boleh menubuhkan kerajaan selepas PRU-15,” katanya.


Pengikut fanatik Najib, Isham Jalil bodoh lupa fakta punca PRN Melaka?

Pengikut fanatik bekas Perdana Menteri, Isham Jalil diingatkan supaya tidak menunjukkan kebodohannya yang cuba mengubah fakta punca krisis politik Melaka sebenarnya berpunca dari pergaduhan sesama pemimpin UMNO sendiri.

Isham yang juga Ketua Penerangan Barisan Nasional (BN) Selangor mendakwa Bersatu cuba memecahkan undi Melayu walhal realitinya UMNO yang berebut kuasa sesama sendiri sehingga menjatuhkan kerajaan negeri yang diterajui juga oleh UMNO, tetapi Isham terlalu bodoh cuba mengubah fakta tersebut.

Exco Armada Bersatu Selangor, Khidir Jamil membidas Isham yang dikenali sebagai budak suruhan Datuk Seri Najib Razak supaya tidak menunding jari kepada Bersatu dan mempersoalkan sama ada UMNO layak untuk menerima sokongan orang Melayu lagi selepas krisis di Melaka berlaku?

“Janganlah menuding jari kepada Bersatu sebagai sebab pecah undi Melayu pula, persoalan saya adakah UMNO masih layak menerima undi dari Melayu kerana merekalah punca berlakunya PRN (Pilihan Raya Negeri) Melaka ini.

“Maka siapa punca undi Melayu pecah sebenarnya?” soalnya dalam kenyataan di Facebook membalas kenyataan Isham.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Idris mengetuai kumpulan tersebut yang menarik sokongan dan merancangnya bersama blok pembangkang, Pakatan Harapa negeri itu untuk menjatuhkan kerajaan negeri.

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama PH menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Amaran air pasang besar mulai September hingga Disember

Jawatankuasa Pengurusan Bencana Daerah Klang mengeluarkan amaran kepada penduduk supaya berwaspada dengan fenomena air pasang besar dan Monsun Timur Laut yang dijangka berlaku mulai September hingga Disember ini.

Dalam satu kenyataan semalam, jawatankuasa berkenaan berkata fenomena itu boleh membawa risiko banjir dan runtuhan ban.

“Untuk makluman Daerah Klang bakal berhadapan dengan Fenomena Air Pasang Besar & Monsun Timur Laut (MTL) mulai September – Disember 2022 yang membawa risiko Banjir dan Runtuhan Ban.

“Sehubungan itu, Jawatankuasa Pengurusan Bencana Daerah Klang mengingatkan semua warga Klang untuk sentiasa peka dan cakna dengan keadaan semasa alam sekeliling.

“Pada September ini, paras air laut tertinggi di Stesen Pelabuhan Klang dijangka berlaku pada 12 September iaitu 5.5 meter (m) pada jam 7.18 pagi

“Pada 11, 13 dan 28 September pula pada paras 5.4m sekitar jam 6.42 pagi hingga 7.49 pagi manakala 14, 27 dan 29 September, paras air laut pada 5.3m sekitar jam 6.52 pagi hingga 8.16 pagi,” menurut kenyataan itu di Facebook rasmi Pejabat Setiausaha Kerajaan Negeri Selangor.

Jawatankuasa itu menasihatkan penduduk sentiasa mendapatkan maklumat terkini keadaan cuaca dan arahan lanjut pihak agensi kerajaan bertanggungjawab.

“Sekiranya terdapat laporan berhubung kejadian bencana warga Klang boleh menghubungi talian kecemasan seperti PDT Klang di talian 010-8691067 atau 03-33716700.

“Bilik Gerakan Bencana Daerah Klang akan turut dibuka mulai esok,” katanya.

Pada masa sama, penduduk digalakkan sentiasa bersedia dengan satu beg kecemasan bencana (ready2go) di rumah.

“Sepanjang tempoh ini, penduduk dinasihatkan bersedia dengan beg khas dengan meletakkan barang seperti dokumen penting, wang tunai, air mineral, kit perubatan, kit kebersihan, tuala, pakaian, telefon bimbit,” katanya.


Bahaya! Jangan baiki kenderaan di lorong kecemasan: Miros

Pengguna lebuh raya disaran agar tidak cuba membaiki kenderaan yang rosak di lorong kecemasan sebaliknya menghubungi talian kecemasan 999 atau pengendali lebuh raya bagi mendapatkan bantuan.

Pengerusi Lembaga Pengarah Institut Penyelidikan Keselamatan Jalan Raya Malaysia (MIROS), Datuk Suret Singh berkata cubaan membaiki kenderaan ataupun menukar tayar pada lorong kecemasan di lebuh raya adalah amat berbahaya.

“Semua pengendali lebuh raya mempunyai pasukan peronda dan penyelamat, jadi hubungilah mereka untuk mendapatkan bantuan serta mengelakkan kehilangan nyawa. Jika tiada dalam simpanan telefon, nombor pengendali lebuh raya boleh diperoleh melalui carian Google.

“Biasanya pasukan peronda lebuh raya akan tiba secepat mungkin dan menunda kenderaan yang rosak ke kawasan rehat berhampiran selain semua penumpang juga perlu keluar dari kenderaan dan berkumpul di luar penghadang jalan,” katanya dalam kenyataan, hari ini.

Memetik Bernama beliau menasihatkan pengguna lebuh raya agar mengambil iktibar daripada peristiwa kehilangan 10 nyawa di Lebuhraya Elite, pada 18 Disember lalu.

Dalam kejadian itu, 10 individu maut dalam kemalangan membabitkan tiga kereta dan sebuah treler di kawasan Rehat & Rawat USJ Lebuhraya Elite menghala Shah Alam.

Mangsa yang meninggal dunia membabitkan sembilan sekeluarga iaitu ibu serta lapan anaknya dan seorang lelaki yang juga mekanik.

Treler itu dipercayai merempuh tiga kereta yang berhenti di lorong kecemasan kerana satu daripada kenderaan itu mengalami kerosakan.

Suret berkata kenderaan yang rosak juga perlu dipasangkan lampu kecemasan dan pemandu disarankan meletakkan ‘segitiga pantul cahaya’ atau kon keselamatan kira-kira 30 meter di belakang kenderaan selain menggunakan lampu suluh bagi tujuan tersebut.

“Ini bagi membolehkan pemandu lain dapat melihat kenderaan rosak yang diletakkan di lorong kecemasan,” katanya.

Beliau turut mencadangkan agar pengguna lebuh raya dapat menyimpan baju pantul cahaya untuk digunakan pada waktu malam jika berlaku kerosakan.

“Eloklah jika dapat menyimpan baju tersebut di dalam kenderaan untuk tujuan kecemasan,” katanya.


Pemuda UMNO tuntut Anwar pecat menteri buah kecoh di KLIA

Perdana Menteri, Datuk Seri Anwar Ibrahim digesa melucutkan jawatan seorang menteri yang membuat kecoh di balai ketibaan di Lapangan Terbang Antarabangsa Kuala Lumpur (KLIA), semalam.

Ketua Pemuda UMNO, Dr Muhamad Akmal Saleh berkata tindakan menteri itu tidak wajar malah tiada siapa boleh mengatasi undang-undang negara ini.

“Tiada siapa pon boleh mengatasi undang-undang!!! Waima siapa dan apa sekalipun jawatan kamu.

“Saya mohon untuk YAB Perdana Menteri untuk mengambil tindakan terhadap kelakuan menteri yang tidak wajar ini.

“Seharusnya dilucutkan jawatan sebagai menteri. Sama sekali tidak boleh diterima oleh semua rakyat Malaysia,” katanya dalam satu hantaran di Facebook, hari ini.

Hari ini, BebasNews melaporkan seorang seorang menteri bertindak menceroboh masuk balai ketibaan antarabangsa di KLIA, petang semalam gara-gara ingin ‘menyelamatkan’ wanita warga China yang dinafikan daripada memasuki negara ini.

Mengulas lanjut, Muhamad Akmal menegaskan menjawat sebagai menteri bukan tiket untuk melakukan apa saja.

“Menteri bukan bermakna kamu boleh melakukan apa sahaja, menteri bermakna kamu perlu bekerja dan melaksanakan amanah rakyat bukan sebaliknya,” katanya,

Menurut laporan itu, menteri berkenaan yang mendapat tahu mengenai tahanan itu telah ke KLIA dan memasuki dewan ketibaan tanpa memohon pas.

“Bila dihalang, dia menggunakan kuasa menterinya dan marah Polis Bantuan KLIA dan pegawai imigresen kerana mahu menyelamatkan wanita warga China itu yang ditahan memasuki negara semasa tiba semalam,” dakwa satu sumber portal tersebut.

Ketika diminta mengulas kejadian itu, Menteri Pengangkutan, Anthony Loke hanya mengatakan masih belum menerima laporan berkait kejadian itu.

Dalam pada itu, Kongres Kesatuan Pekerja-pekerja Dalam Perkhidmatan Awam (Cuepacs) menggesa siasatan dijalankan terhadap menteri terbabit.